Fenrir – Serigala Gergasi Dalam Legenda Norse

Dipercayai sebagai salah satu anak Loki bersama gergasi-betina (jötunn) yang bernama Angrboða, Fenrir memainkan peranan penting, walau singkat, dalam mitologi Norse. Fenrir adalah serigala bersaiz besar yang memiliki kekuatan yang dahsyat.

Walaupun Fenrir hanya dikisahkan di dalam satu penceritaan utama pada saga Norse, namun ia cukup untuk menggambarkan tentang keberanian seorang dewa dan petanda maut bagi dewa-dewa yang lain. Malang buat dewa Aesir dan Vanir, kewujudan Fenrir merupakan salah satu tanda pengakhiran dunia Norse: atau dikenali sebagai Ragnarök.

Menurut Prose Edda karya Snorri Sturluson, hikayat tentang Fenrir ini bermula sama seperti mana-mana raksasa dalam hikayat lain, iaitu dengan kelahirannya yang mencarik norma. Ketika Fenrir dilahirkan bersama adik-beradiknya yang lain, iaitu naga besar Jörmungandr dan wanita berambut gelap bernama Hel, para dewa Aesir berhimpun untuk membincangkan tentang tindakan lanjut terhadap tiga makhluk berbahaya tersebut – yang mana tiga beradik itu diramalkan akan terlibat dalam kemusnahan dunia Norse.

Hel dihantar ke Niflheim, satu lokasi yang memiliki kesamaan dengan Neraka bagi penganut Kristian – tempat yang amat sejuk dan gelap. Jörmungandr pula dihantar ke laut dan kekal di sana sehingga waktu yang ditetapkan (Ragnarök).

Namun, Fenrir ternyata menghadirkan masalah yang lebih besar buat para dewa. Ketika Hel dan Jörmungandr sempat dihantar ke tempat yang ditentukan, Fenrir dengan ajaibnya membesar dengan begitu pantas – menjadi jötunn dalam kalangan serigala. Untuk melindungi dewa-dewa Aesir dari bahaya yang dibawa oleh Fenrir, maka mereka pun memutuskan supaya Fenrir ini perlu dibelenggu.

CUBAAN MEMBELENGGU SANG SERIGALA

Tiga jenis belenggu atau pengikat terlebih dahulu dicipta sebelum para dewa berjaya membelenggu Fenrir. Belenggu yang pertama dikenali sebagai Leyding. Ia tidak dapat bertahan lama apabila menerima tendangan padu daripada Fenrir. Belenggu kedua, iaitu Dromi ternyata lebih kuat berbanding belenggu pertama. Namun, ia tetap berjaya dihancurkan oleh Fenrir walaupun masa yang diambil oleh serigala itu pada kali ini lebih lama.

Dalam cubaan yang ketiga, para dewa menyedari bahawa mereka memerlukan kepakaran yang menjangkaui kemampuan mereka. Oleh kerana itu, Odin, dewa utama Aesir pun menghantar pesanan kepada penghuni Svartálfaheimr, dunia bagi peri-peri hitam. Mereka hidup di bawah tanah dan berperwatakan buruk secara umum. Pun begitu, mereka tetap bersetuju untuk menciptakan sejenis belenggu yang cukup kuat untuk merantai serigala gergasi itu.

Peri-peri hitam itu kemudiannya membekalkan Odin dengan Gleipnir, belenggu yang diperbuat daripada enam jenis bahan mitos: bunyi tapak kaki kucing, akar gunung, urat beruang, janggut wanita, nafas ikan dan ludah burung. Dengan keenam-enam bahan tersebut maka terhasillah sejenis belenggu yang sehalus riben namun sekuat besi. Para dewa Aesir membuat perhitungan sekali lagi dengan Fenrir di Pulau Lyngvi.

Tatkala melihat belenggu tersebut, Fenrir sendiri meragui kemampuannya untuk menghancurkannya. Ketika para dewa cuba memprovoknya supaya menghancurkan belenggu tersebut, Fenrir meminta supaya dewa meletakkan tangan di rahangnya. Permintaan itu dipenuhi oleh satu-satunya dewa Aesir yang cukup berani untuk membahayakan dirinya demi kebaikan sejagat – iaitu Dewa Tyr, dewa perundangan dan keadilan, Hanya menerusi tindakan itu, barulah Fenrir berhasil dirantai.

Segala cubaan serigala itu untuk membebaskan diri ternyata gagal. Oleh kerana berasa marah dengan kegagalannya itu di samping berang terhadap para dewa yang berjaya membelenggunya, Fenrir bertindak membaham tangan Tyr. Lantas, dewa-dewa Aesir itu pun membelenggunya dengan lebih ketat. Erangan Fenrir pula membenarkan sebilah pedang dibenam pada rahangnya sementara hulu pedang tersebut membuatkan mulutnya terus ternganga sekaligus mendiamkan makhluk itu sehingga tibanya Ragnarök.

Hanya pada masa itulah Fenrir akan dapat merasai kebebasan. Bergegarnya bumi dan hancurnya gunung-ganang yang berlaku pada waktu itu akan meleraikan belenggu Gleipnir, membebaskan serigala itu untuk kemudiannya membahan membaham Odin.

PENGAKHIRAN AESIR

Kejadian itu merupakan permulaan kepada pengakhiran buat dewa-dewa Aesir. Prose Edda menyatakan bahawa dua ekor anak Fenrir, iaitu Sköll dan Hati Hróðvitnisson akan mengikuti jejak langkah ayahnya – membaham matahari dan bulan, menghancurkan bintang dan segala esensi masa. Hanya selepas semua ini berlaku, barulah Fenrir dibvnvh oleh anak Odin yang bernama Víðarr. Tidak lama kemudian, dunia Aesir pun lenyap dan sebuah dunia baru muncul bagi menggantikannya.

Walaupun hikayat daripada kepercayaan Norse purba ini telah menjangkau usia berabad-abad lamanya, ternyata hikayat ini adalah satu-satunya sumber yang menyebutkan secara terperinci tentang karakter Fenrir. Serigala ini meluangkan seluruh hidupnya dalam keadaan terbelenggu di sebuah pulau terpencil, hinggalah takdir menetapkan kebebasannya.

Kisahnya memiliki signifikasi tersendiri kerana ia melalui kepedihan yang lebih berbanding ahli-ahli keluarganya yang lain. Bapanya, Loki merupakan figura yang bertanggungjawab memimpin para jötunn dan bala tentera dari Niflheim dalam memerangi dewa-dewa Aesir semasa berlakunya Ragnarök.

Sambil itu, amukan Jörmungandr pula berperanan membebaskan Fenrir daripada belenggu Gleipnir. Namun, sosok yang bakal membvnvh ketua dewa itu adalah Fenrir sendiri, dan atas kerana itulah namanya terus diingati.

TERJEMAHAN:

Riley Winters. (17 Mac 2019). Fenrir: The M0nstrous Wolf of Norse Legend. Ancient Origins.
https://www.ancient-origins.net/myths-legends-europe/legend-fenrir-wolf-bite-002498


Askar Siam Dipalam Panglima Perak

Dalam Syair Raja Ahmad ada merekodkan bagaimana askar-askar Siam dibunuh oleh para panglima, pejuang dan pendekar Perak dalam perang besar tahun 1821.

” Kelantasan, kepantasan
Kekuatan semangat
Kekuatan yang unggul
Musuh dapat dipalam
Musuh dipalam diri menjadi galang
Nyawa dibadan menjadi taruhan”.

Daerah Kerian dan sekitarnya yang menjadi sempadan (ketika itu Kedah telah pun berada di bawah hegemoni Siam) telah dipertahankan habis-habisan oleh panglima-panglima Perak.

Askar-askar Siam jenuh mencacah tatu azimat laksana sihir dalam filem Long Khon di badan-badan mereka, membawa patung besar dan panji perang bergambarkan dewa Vishnu yang bercampur aduk dengan identiti dewi Kali kononnya boleh menambahkan kuasa mereka bertempur serta menimbulkan kegerunan di pihak musuh, dan ini walaubagaimanapun sedikit sebanyak menakutkan sebilangan orang Melayu terutama di Kedah.

Dipetik dari blog Chedet:

“Di Kedah peperangan sering berlaku dengan Siam (Thai) di zaman dahulu. Tentera Sultan amat takut kepada askar Siam. Mereka yakin mereka tidak boleh kalahkan tentera Siam kerana mereka itu kebal, boleh meresap. Kononnya kadang-kadang mereka boleh terbang dan tiba-tiba berada di belakang.”

Namun ini tidak berkesan di Perak apabila askar-askar Siam yang penuh bertatu dan acah-acah ganas itu dengan mudah dipalam satu-persatu, dilunyaikan dan disembelih oleh para panglima Perak di sempadan Perak.

Ini menunjukkan taktik psikologi Siam tidak berkesan kepada para pejuang Perak. Azimat, imej-imej Vishnu-Kali dan tatu-tatu tidak memberikan manfaat dan mudarat langsung. Askar-askar Siam terus dibunuh beramai-ramai dan badan mereka ada yang pecah berderai dibedil rentaka dan meriam panglima Perak. Yang lainnya gugur satu-persatu dibidik dengan senapang, panah atau balingan lembing bagaikan langau hijau dilibas kain.

Apa beza orang Melayu di Perak dan di negeri-negeri Melayu lain yang mudah ditawan Siam? Mengapa ‘kuasa sihir dan kebengisan Siam’ tawar di Perak? Mengapa Siam susah sangat menakluk Perak walau diserang berkali-kali (mulai 1813, 1814, 1816, 1818, dan 1819 kemudian perang skala besar 1821) padahal begitu mudah menawan Patani (pada serangan terakhir) yang pernah menjadi satu kerajaan Melayu yang kuat dengan memiliki sejumlah meriam besar?

Rahsianya ialah pada sikap rebel dan melawan yang ditampilkan oleh Sultan Abdul Malik Mansur Shah, pemerintah Perak ketika itu. Jika raja kuat dan tegas, maka rakyat akan terinspirasi dan sama kuat sama tegas. Jika raja lembik dan pengecut, maka rakyat akan lemah semangat dan ‘down’.

Sikap baginda yang menganggap permintaan Siam supaya Perak tunduk dan menghantar Bunga Emas kepada Siam sebagai ufti sebagai MEREPEK dan TIADA dalam adat dan sejarah negeri Perak sebelumnya menunjukkan betapa jelasnya pendirian baginda dan tanpa kompromi lagi.

Dalam karya saya yang terbaru nanti, saya akan huraikan bagaimana segala sihir, azimat, tatu, patung, kebengisan, kegasaran dan keganasan Siam akhirnya longlai dan mandul bila berdepan dengan pendinding yang dipraktikkan oleh sultan Perak dan rakyatnya ketika itu.

Apakah ‘pendinding’ itu?


Apa Yang Anda Perlu Buat Kalau Tertelan Bahan Kimia?

Kita tak boleh lari dari penggunaan bahan kimia di sekeliling kita. Bahan racvn tanaman, bahan pencuci di rumah, bahan kimia untuk kenderaan, apatah lagi bagi mereka yang bekerja dalam industri yang melibatkan penggunaan bahan kimia.

Bahan kimia boleh memasuki tubuh manusia melalui lima cara. Pertama sekali melalui sistem pernafasan iaitu bahan kimia meresap masuk ke dalam tubuh apabila seseorang bernafas. Kedua ialah melalui kulit, bahan kimia meresap apabila terkena kulit. Ketiga ialah melalui mata, bahan kimia terkena mata kemudian memasuki tubuh. Keempat ialah melalui suntikan atau lvka terbuka.

Cara yang kelima ialah melalui sistem penghadaman (ingestion). Sesuai dengan tajuk, perkara ini yang akan dihuraikan dalam artikel ni.

Boleh dikatakan dalam semua Helaian Data Keselamatan (SDS) bahan kimia akan di tulis dalam seksyen “Penyataan Hazard” atau dalam seksyen “Pengendalian Bahan” :

Ini kerana bahan kimia itu mungkin terkena pada tangan tanpa kita sedar kemudian terkena makanan seterusnya masuk ke dalam tubuh. Sama juga kalau termasuk dalam minuman atau semasa merokok (memegang puntung rokok seterusnya memasukkan puntung ke dalam mulut).

Sebab itu, turut ditulis dalam SDS supaya membasuh tangan dengan bersih selepas mengendalikan bahan kimia.

Pengenalan diatas semuanya bercerita tentang faktor manusia dalam bab kebersihan semasa mengendalikan bahan kimia. Dos bahan kimia juga dalam kuantiti yang sangat kecil dan tidak disedari oleh seseorang.

Kadangkala, kita tidak sedar atau berlaku kesilapan di rumah atau tempat kerja. Seseorang telah terminum bahan kimia cecair (kita tentu tak akan ambil dan makan bahan kimia bentuk pepejal tanpa sebab). Ini berpunca daripada bungkusan atau bekas bahan kimia itu tidak dilabelkan. Bahan kimia itu juga tidak berbau ataupun seseorang itu hanya sedar itu bahan kimia (melalui bau atau rasa) apabila sudahpun terminum bahan kimia itu.

Pertama sekali, ada pelbagai jenis bahan kimia dalam dunia ini. Bukan semua bahan kimia berb4haya, ada yang tidak b4haya tetapi ada juga yang dilabel tersangat b4haya.

Sebagai contoh bahan kimia yang biasa dalam kehidupan manusia ialah cecair pembersih mulut (colgate, listerine. Kalau tertelan sedikit selepas berkumur, tak ada masalah kerana dalam kuantiti yang sikit. Kalau tertelan dalam dos tinggi sekalipun, mungkin menyebabkan metabolic acidosis (keadaan asid tubuh tidak seimbang)( Lachenmeier DW. et al, 2013)

Tapi ada juga kes kem4tian akibat terminum pembersih mulut. Seorang lelaki berumur 45 tahun meningg4l dunia akibat kegagalan organ selepas terminum hampir 3 liter pembersih mulut 2 (Soo H.GW. et al, 2003).

Tapi kes ni terpencil, dan siapa yang nak minum listerine sampai 3 liter sedangkan satu botol pun tak larat.

Untuk bahan kimia berb4haya pula macam racvn serangga, cecair peluntur kat rumah atau bahan kimia di tempat kerja. Kemungkinan untuk berlaku kesilapan terutamanya berpunca dari tidak dilabel itu tetap ada.

Apabila terminum bahan kimia, pertama sekali bawa bertenang. Ketoksikan bahan kimia ada dua jenis kesan iaitu akut (serta merta) atau kronik (jangka masa panjang).

Untuk akut, mungkin seseorang akan merasa pedih, panas atau terbakar pada bahagian saluran tekak. Untuk kronik mengkin menyebabkan seseorang itu mengalami kegagalan organ, kekarsinogenan atau kemutagenan sel. Kesan akut lain seperti pening, pitam, kesan merah pada mulut, mulut berbuih atau sukar bernafas.

Ini bergantung kepada jenis bahan kimia, dos atau kuantiti dan tahap konsentrasi (kepekatan) bahan kimia itu sendiri. Satu terma iaitu LD (leth4l dose/dos m4ut) ditulis pada SDS, pada tahap apa bahan kimia itu boleh membawa m4ut.

Paling penting, jangan paksa muntah. Saya tak faham kenapa ada pendapat supaya mengeluarkan semula bahan kimia itu dengan paksa muntah. Masukkan jari dalam mulut supaya seseorang merasa mual kemudian dia akan termuntah dan mengeluarkan bahan kimia itu semula.

Seseorang merasa panas/ped1h pada bahagian saluran tekak(inflamm4tion) kerana bahan kimia itu mer3ngsa (ir1tasi) atau menyebabkan kakisan. Semasa bahan kimia itu masuk sudah menyebabkan sekali kerengsaan, bayangkan apa terjadi kalau bahan kimia itu melalui saluran tekak buat kali kedua. Ya, keadaan akan bertambah teruk.

Apa yang kita perlu lakukan ialah bawa mangsa pergi hospital. Jangan lupa bawa sekali sampel bungkusan bahan kimia (maklumat pada label bungkusan tu berguna) atau Helaian Data Keselamatan/SDS (semua maklumat ada dalam dokumen ni).

Jangan sampai tertumpah bahan kimia dekat hospital pula, jangan bawa tong 50 liter pergi hospital.

Dekat hospital, antara proses untuk kes keracvnan bahan kimia ialah diberikan activedd charcoal. Bahan ini akan bertindak bergabung dengan bahan kimia dalam usus seterusnya menghalang bahan itu menyerap ke organ lain (Siti Nurul Fathihah bt. Baharuddin, 2016) Rawatan lain seperti dialisis untuk mencuci d4rah, penggunaan antidot atau sedatif untuk menghilangkan kesan bahan kimia itu.

Kesimpulannya, label bahan kimia anda supaya tidak terminum secara tidak sengaja. Berhati-hati semasa mengendalikan bahan kimia. Jangan panik semasa situasi kecemasan melibatkan bahan kimia.

Tak ada lagi orang simpan bahan kimia Ricin atau cecair VX dekat rumah. Jadi jangan risau, belum ada kes kem4tian dalam tempoh sepuluh minit selepas terminum bahan kimia.

RUJUKAN:

Lachenmeier DW, Monakhova YB, Markova M, Kuballa T, Rehm J. (2013) What happens if people start drinking mouthwash as surrogate alcohol? A quantitative risk assessment. Food Chem Tox1col. doi: 10.1016/j.fct.2012.09.031. Epub 2012 Oct 4. PMID: 23041419.

Soo Hoo GW, Hinds RL, Dinovo E, Renner SW (2003) F4tal large-volume mouthwash ingestion in an adult: a review and the possible role of phenolic compound toxicity. J Intensive Care Med. May-Jun;18(3):150-5. doi: 10.1177/0885066602250783. PMID: 14984634.

Siti Nurul Fathihah bt. Baharuddin (2016) Activated Charcoal, Portal MyHealth, Kementerian Kesihatan Malaysia.

Norraliza Md Zain (2019) Keracvnan, Portal MyHealth, Kementerian Kesihatan Malaysia.

Padelin Rimpau (2016) Ketahui Risiko Ketika Menggunakan Racvn Kimia, Portal MyHealth, Kementerian Kesihatan Malaysia.


Lambungan Duit Syiling Bantu Itali Menang Euro 1968!

Tidak ramai tahu lambungan duit syiling membantu Itali menang satu-satunya Kejohanan Bola Sepak Eropah (EURO) 1968. Tindakan ini dibuat oleh pengadil selepas keputusan perlawanan separuh akhir antara Itali dengan Kesatuan Soviet berakhir dengan keputusan seri.

Bagi pihak Soviet, apa yang berlaku ini dianggap satu ketidakadilan kepada mereka. Tetapi ia sudah berlaku sebelum ini dalam perlawanan kelayakan Piala Dunia Sepanyol-Turki dan suku akhir Piala Eropah musim 1964-1965 membabitkan Liverpool dan FC Koln.

Dalam kedua-dua perlawanan, keputusan agregat masih lagi belum dikuatkuasakan. Sekiranya pasukan menang atau kalah dalam dua perlawanan pusingan kalah mati, mereka perlu bermain dalam perlawanan ketiga bagi menentukan pemenang. Sekiranya ia berakhir dengan keputusan seri, maka lambungan syiling menentukan siapa yang layak ke pusingan seterusnya.

Dalam kes Sepanyol-Turki, Sepanyol menang perlawanan pertama tetapi Turki berjaya menebus kekalahan mereka dalam perlawanan kedua. Apabila kedua-dua pasukan bertemu pada perlawanan ketiga, perlawanan berakhir dengan keputusan seri 2-2. Apabila lambungan syiling dibuat pengadil, ia memihak kepada Turki.

Sementara Reds pula menghela nafas lega selepas kedua-dua pasukan seri pada dua perlawanan pusingan kalah mati. Apabila perlawanan ketiga menyaksikan Koln berjaya mengikat Liverpool 2-2, maka lambungan syiling terpaksa dibuat. Sebaik saja pilihan yang dibuat kapten Ron Yeats memihak mereka, Reds mara ke peringkat separuh akhir Piala Eropah musim berkenaan.

Untuk tahun 1968 pula, format EURO ketika itu menyaksikan hanya empat pasukan layak menyertai kejohanan berkenaan. Malang bagi Itali kerana mereka perlu berdepan dengan Kesatuan Soviet. Soviet dianggap pasukan malang bagi Azzurri kerana berjaya menyingkirkan mereka dalam EURO 1964 dan Piala Dunia 1966.

Sepanjang perlawanan, Azzurri diuji dengan pelbagai dugaan. Pertama, kehilangan pemain perancang Gianni Rivera pada awal perlawanan. Memandangkan penggantian pemain masih belum wujud ketika itu, Itali terpaksa bermain dengan 10 orang pemain. Ini disusuli dengan kehilangan Giancarlo Bercellino pada masa tambahan sekaligus memaksa jurulatih Ferruccio Valcareggi menukar formasi mereka.

Selepas tamat masa tambahan, perlawanan berakhir dengan keputusan seri 0-0. Kedua-dua kapten pasukan diarah mengikut pengadil ke bilik pengadil bagi membolehkan lambungan syiling dibuat. Penyokong yang berdebar merasa gembira apabila kapten Giacinto Facchetti mengangkat tangan ke udara, tanda keputusan memihak kepada mereka.

Dengan keputusan itu, Azzurri layak ke peringkat akhir dan berdepan Yugoslavia sebelum bergelar juara. Bagaimanapun, perdebatan tentang keputusan lambungan syiling mendorong FIFA menguatkuasakan penentuan sepakan penalti untuk kejohanan besar pada tahun 70-an.

Penentuan sepakan penalti pertama dalam sejarah berlaku pada final EURO 1976 antara Czechoslovakia dengan Jerman Barat. Penentuan sepakan penalti menyaksikan Antonin Panenka muncul wira kepada pasukan Czechoslovakia dengan sepakan penalti lambungnya itu. Sepakan beliau dianggap ikonik dan kini dikenali sebagai teknik Panenka.

RUJUKAN:

Morris, N. (2021). Euro 1968: How a coin toss powered Italy to their only Euro title. Give Me Sport.


Kajian Terbaru Menunjukkan Kucing Tahu Nama Pemiliknya?

Kucing sebagai haiwan peliharaan bukanlah yang paling sosial atau paling peramah. Tetapi berdasarkan satu eksperimen yang dibuat di Jepun, ia bukan saja tahu nama pemiliknya. Malah, ia juga tahu nama teman-teman sepermainannya.

Kajian ini dibuat sekumpulan pengkaji dari Universiti Kyoto, Jepun. Mereka mengkaji perilaku 48 ekor kucing yang tinggal dengan haiwan peliharaan lain sama ada di rumah atau di kafe kucing.

Kucing-kucing ini akan diperdengarkan suara tuan mereka memanggil kucing atau haiwan lain yang tinggal bersama mereka. Kemudian, imej kucing yang dipanggil akan muncul pada skrin komputer. Bagi menguji reaksi yang berbeza, gambar kucing lain akan ditunjukkan sebagai ganti imej kucing/haiwan peliharaan lain yang tinggal bersama kucing berkenaan.

Daripada 48 ekor kucing yang diuji, 19 merenung skrin untuk tempoh lama. Ini kerana si kucing merasakan nama yang dipanggil tuannya tidak sama dengan imej yang dipaparkan di skrin. Ia merupakan reaksi terkejut tipikal untuk kucing.

Dalam satu eksperimen yang lain, kucing-kucing ini akan ditunjukkan imej tuan mereka atau diri mereka apabila namanya dipanggil. Walaupun 26 ekor kurang berjaya, tetapi ia merenung skrin untuk tempoh lama apabila nama dan imej yang dipaparkan tidak sama. Ini terjadi kepada kucing yang tinggal bersama keluarga besar.

Pengkaji dari Universiti Kyoto percaya ini berkemungkinan berkait dengan faktor persaingan. Ini kerana apabila namanya dipanggil, si kucing tahu itu merupakan waktu makannya. Jika nama kucing lain yang dipanggil, maka itu bukan waktu makan untuknya.

Bagaimanapun, dari segi nama tuan mereka, kucing tiada sebab merasa terancam. Ini kerana tuan mereka atau manusia lain tidak akan mengganggu makanan mereka. Lantas, tiada keperluan bagi si kucing mengingati nama tuan mereka.

Kajian bersifat pelik bin ajaib ini diterbitkan dalam jurnal Scientific Reports.

RUJUKAN

Allen, V. (2022, 15 April). Fur real? Cats know the name of their owner and can also recognise the monikers of their feline friends, research shows. Daily Mail.


Pandangan Sejarawan Maghribi Mengenai Sultan 1000 Anak

Perlu diketahui bahawa permulaan Moulay Ismail untuk membina kegemilangannya tidaklah mudah seperti monarki yang lain. Setelah kemangkatan kakandanya ; Moulay Rashid Bin Ali akibat kemalangan semasa menunggang kudanya di Marrakesh pada 1672 M, baginda terus menuju ke kota Fes untuk mengisytiharkan dirinya sebagai sultan untuk membendung negara dari kancah fitnah dan polemik yang melanda ketika itu.

Hal ini menimbulkan ketidakpuasan hati sebahagian kerabat diraja seperti anak saudaranya ; Ahmad Bin Mehrez yang mengisytiharkan dirinya sebagai sultan di Marrakesh. Bermula pada tahun tersebut hinggalah pada awal 1700an, baginda terpaksa berkonfrontasi dengan pelbagai cabaran dan halangan.

Bermula dengan pemberontakan Bin Mehrez dan ancaman lanun kabilah-kabilah Barbar di pergunungan & gurun sekitar Maghribi, khususnya di sempadan Sijilmasah & Rif hingga mengorbankan nyawa pedagang & mereka yang bermusafir. Pengkhianatan beberapa orang kerabat diraja yang mahu menggulingkan baginda melalui revolusi rakyat, ditambah dengan ancaman tentera salib dari Sepanyol di utara Maghribi. Pergolakan dan konfrontasi inilah yang dihadapi oleh Moulay Ismail dalam membina empayar baginda.

Dalam situasi ini baginda telah berjaya menubuhkan pasukan militer yang terkuat di Afrika Utara yang dipanggil sebagai “Ābīd al-Bukhāri” atau “The Black Guard”. Pasukan ketenteraan ini diposisi oleh 150 ribu orang berkulit hitam.

Setelah berjaya menumpaskan musuh politik & ancaman pemberontak dari kabilah² Barbar pada pertengahan 1680an, Moulay Ismail telah melancarkan ekspedisi jihad untuk menawan kembali wilayah² yang dijajah oleh Sepanyol.

Bermula dengan pembukaan Al-Araish (Larache) pada 1689, tentera Alawiyyīn berjaya menawan lebih dari 1500 tentera & lebih 40 buah meriam milik Sepanyol. Pada 1691 M, kota Asilah berjaya ditawan. Dengan ini, seluruh wilayah utara kembali dibawah jajahan takluk Maghribi (setelah pembukaan Tonjah pada 1681 M). Baginda juga hampir menawan Sebtah (Ceuta) & Melilia, namun dek kekuatan pertahanan Sepanyol, tentera Alawiyyīn berundur untuk misi menawan kabilah di Sanhajah.

MEMPUNYAI HAMPIR SERIBU ANAK

Disamping masyhur sebagai seorang lagenda, Moulay Ismail juga terkenal kerana mempunyai ratusan yang hampir mencecah empat angka.

Moulay Ibn Zaydan di dalam “al-Manza’ al -Lathif” telah menaqalkan dari Abu al-Qasim az-Zayyani :

“Dikatakan menurut khabar yang mutawatir adalah Moulay Ismail mempunyai 500 orang anak lelaki, dan angka yang serupa (atau hampir) dari anak perempuan…”

Pada perenggan yang sama juga Ibn Zaydan telah menyatakan zuriatnya tersebut adalah hasil dari hubungan baginda dengan isteri & ratusan jariyah yang dimiliki baginda seperti mana yang maklum mengenai hukum-hakam bagi hamba jariyah.

Perlu diketahui, para jariyah pada zaman tersebut juga seperti jariyah pada zaman Uthmaniyyah ; duduk di dalam istana dan diberikan hak yang sewajarnya.

Kebanyakkan zuriat Moulay Ismail yang dapat dijejaki dan ditemui direkodkan di dalam rekod istana, khususnya pada bahagian rekod nasab & jurai keturunan. Hal ini masih berlangsung pada zaman Sultan Sidi Muhammad Bin Abdullah dan Sultan Moulay Sulaiman al-Alawi.

Perhubungan ini bukanlah seperti yang difahami oleh orang awam pada hari ini ; menggambarkan ianya bagai – “habis madu sepah dibuang”. Moulay Ismail tetap menjaga kebajikan ahli keluarga dan zuriatnya.

Cukuplah kami menaqalkan dari Ibn Zaydan bahawa perbelanjaan makanan pihak istana melebihi 70 KG bagi setiap tepung, daging, lemak, rempah ratus, minyak dan sebagainya. Hal ini berlaku pada SETIAP HARI di istana sepanjang pemerintahan baginda.

Ibn Zaydan juga menyebutkan bahawa harta yang ditinggalkan oleh Moulay Ismail setelah kemangkatannya ( 1727 M ) adalah 700 ribu dirham perak & sedemikian jua bagi dinar emas.

Jadi tidak hairan baginda mampu menampung perbelanjaan isi rumahnya kerana memang beliau seorang “billionaire”. Bahkan salah seorang raja Afrika ; Mansa Musa juga seorang “billionaire” bahkan lebih seperti yang maklum mengenainya dalam lipatan sejarah.

MENJAWAB FITNAH

Antara retorik yang dimainkan oleh sebahagian pihak khususnya orientalis barat adalah dakwaan bahawa baginda seorang zalim & haus darah. Kami mempunyai pelbagai pandangan pada perbahasan ini.

Pertama, ianya adalah fitnah dan romantisme yang dimainkan oleh para orientalis sebagai “character assasination” terhadap Moulay Ismail. Sepertimana yang pernah mereka gambarkan terhadap tokoh² besar dunia Islam seperti Salahuddin al-Ayyubi, Muhammad al-Fateh & Sultan Abdul Hamid II.

Kedua, mungkin yang dimaksudkan puluhan ribu nyawa melayang dibawah pemerintahannya adalah nyawa para pemberontak dan penjenayah yang mampu mengancam kedaulatan dan kestabilan negara seperti yang maklum dalam dunia fiqh.

Adakalanya ketegasan & kekerasan diperlukan dalam suasana genting dan gawat seperti yang telah dikisahkan. Perlakuan lembut & “rahmah” pada awal pembangunan sebuah empayar dalam situasi kekacauan dan fitnah yang berleluasa memungkinkan seseorang kalah lebih awal.

Adapun hukuman mereka yang memandang ahli keluarga baginda dengan hukuman yang luar tabi’i adalah suatu fitnah dan fiksyen yang tidak masuk akal kerana para isteri dan jariyah baginda hanya menetap di dalam ruang istana yang mempunyai sistem pertahanan yang kukuh (lihat benteng kota Meknes).

Sebarang keperluan untuk bergerak memerlukan keizinan khas dari baginda, dan keperluan mereka hanya dipenuhi melalui khadam dan hamba sahaya.

SULTAN YANG ALIM & WARAK

Disamping menjadi seorang lagenda, Moulay Ismail juga masyhur disisi mayarakat sebagai seorang sultan yang warak, alim bahkan dikira sebagai seorang wali Allah di Maghribi, khususnya kerana mempunyai pertalian nasab dengan Rasulullah ﷺ.

Baginda bertanggungjawab membangunkan madrasah, masjid, zawiyyah ahli sufi dan kubah² makam pada wali sekitar Maghribi. Antara jasa baginda yang terkenal adalah melakukan restorasi dan pembesaran makam Moulay Idris al-Akbar, sultan Maghribi pertama di pergunungan Zerhoun & makam Moulay Idris al-Azhar di Fes.

Moulay Ismail juga adalah orang pertama yang memulakan tradisi membaca hadith “Al-Insath” sewaktu khatib keluar untuk berkhutbah Jumaat pada 1120 H.

Berkata Duta Raja Louis XIV kepada Moulay Ismail ; François Pidou de Saint Olon (w 1720) :

“Karakter terunggulnya (Moulay Ismail) adalah keteguhannya dalam mengamalkan agamanya. Beliau tidak lalai dalam melaksanakan kewajipannya, sentiasa menggunakan dalil dari al-Quran dalam setiap tingkahnya & mengorbankan dirinya semata-mata untuk mengembangkan agama dan meninggikan syiarnya.

Beliau seorang yang alim dalam agamanya. Bermazhab dengan mazhab Maliki, dan berpuasa diluar Ramadan selama dua bulan tambahan dalam setahun. Beliau langsung tidak pernah meminum arak sepanjang hayatnya & bergantung kepada Allah dalam setiap perbuatannya…” – Ithaf / Ibn Zaydan.

Ibn Zaydan menambah, pernah suatu ketika Maghribi ditimpa kemarau pada 1680 M, Moulay Ismail telah keluar dari istana dengan berkaki ayam dan tidak mengenakan serban lalu turut serta menunaikan solat istisqa’.

Antara kegemaran baginda adalah mengelilingi setiap masjid di kota Meknes di samping melihat keadaan rakyat jelatanya. Baginda juga bertanggungjawab dalam menitahkan agar menulis semula kitab-kitab peradaban dari timur untuk dikembangkan di Maghribi seperti Baitul Hikmah dizaman Abbasiyyah.

Namun kesemua keperibadian ini tidak dapat menandingi keberanian baginda mengutus surat kepada Raja England ; James II, mengundangnya untuk memeluk Islam dengan hujah² yang dikemukakan di dalam suratnya.

Moulay Ismail mangkat pada 1727 M dan dimakamkan berhampiran seorang wali Allah yang masyhur ; Sidi Abdul Rahman al-Majzub. Sebuah kompleks pemakaman telah dibina dan menjadi tarikan di Meknes.

Banyak je lagi aku nak tulis pasal Moulay Ismail ni, tapi takut jadi buku. Apa-apa rujuklah kat lampiran yang aku letak. Itupun aku rasa sesuai dan memadai untuk dirujuk kerana penulisnya merupakan imam para sejarawan di Maghribi, bahkan kerabat Moulay Ismail sendiri. Mestilah ahli keluarga lebih tahu pasal sejarah keturunan mereka..

Wallahu a’lam.

Muhammad Hud Saleh Ar-Rembawiyy
Bāhith separuh masa.
25 Oktober 2020 / 8 Rabiul Anwar 1442
Salé – Morocco

RUJUKKAN :

* إتحاف أعلام الناس بجمال أخبار حاضرة مكناس – مولاي عبد الرحمن ابن زيدان العلوي الحسني.

* المنزع اللطيف في مفاخر المولى اسماعيل ابن الشريف – ابن زيدان العلوي الحسني.

*سلوة الأنفاس ومحادثة الأكياس بمن أقبر من العلماء والصلحاء بمدينة فاس( ج 2) – محمد بن جعفر الكتاني.

* النبذة اليسيرة في تاريخ الدولة العلوية الشهيرة – محمد عبد الحي الكتاني.


Interstellar: Membedah Sebuah Mahakarya Sains Fiksyen

Ada dua jenis orang dalam dunia ini, orang yang menonton Interstellar dan menyukainya, dan orang yang menonton Interstellar dan tidak memahaminya. Agak jarang sebenarnya untuk kau tidak meminati Interstellar, sekiranya kau kenal dengan kesemua sains yang wujud di dalamnya.

Ya, Interstellar merupakan sebuah karya di bawah kategori sains fiksyen, namun perlu diingatkan bahawa kebanyakan sains dalam Interstellar sebenarnya adalah kukuh, kerana selain adik beradik Nolan (Christopher Nolan dan Jonathan Nolan) yang merupakan penulis skrip, filem Interstellar juga mempunyai penasihat saintifik yang baru-baru ini menerima anugerah Nobel Fizik pada tahun 2017, Professor Kip Thorne (Fizik Teori).

Berpaksikan kepada pengembaraan angkasa lepas dan aplikasi pengembangan masa (time dilation) sepertimana yang termaktub dalam Teori Relativiti Einstein, gabungan Kip Thorne sebagai minda kepada Interstellar, Christopher Nolan sebagai tangan yang menghasilkan karya dan Hans Zimmer yang memasukkan jiwa muzik ke dalam Interstellar, penulis berpandangan bahawa Interstellar akan menjadi penanda aras bagi filem-filem sains fiksyen pada masa akan datang.

Di dalam artikel ini, penulis akan menceritakan serba sedikit mengenai plot sebenar Interstellar, bersempena dengan ulangtahun Interstellar yang ke 4 pada 5 November ini.

Perhatian: Spoiler Alert!

Kemusnahan Bumi

Memasuki babak pertama, penonton diperkenalkan dengan watak utama, Joseph Cooper (Matthew McConaughey) yang sedang memandu sebuah jet. Dalam babak berikutnya, penonton mampu meneka bahawa Cooper adalah seorang juruterbang, namun sesuatu yang tidak dapat dipastikan berlaku menyebabkan kegagalan penerbangan Cooper. Cooper kemudiannya dilihat mengalami trauma di rumahnya sendiri akibat situasi tersebut, dan dia ditenangkan oleh anaknya.

Penonton kemudian diperkenalkan dengan watak dalam Interstellar satu persatu, dengan kemunculan anak lelaki Cooper, Tom, anak perempuannya, Murph dan ayah mertuanya, Donald. Isteri Cooper telah meninggal dunia akibat kanser, dan Cooper dilihat mempunyai hubungan yang agak istimewa dengan anak perempuannya, kerana anak perempuannya mempunyai keinginan yang kuat untuk mempelajari sains, sama seperti ayahnya.

Penonton kemudiannya diperkenalkan dengan dunia pada zaman tersebut: dunia di mana tanaman mereka tidak menjadi akibat wabak yang dipanggil sebagai Blight. Di dalam filem Interstellar, ciri Blight tidak dikhususkan, namun apa yang kita mampu ketahui adalah Blight menyerang tanaman, dan pada masa yang sama, membebaskan nitrogen ke bumi. Justeru, bilangan oksigen di bumi menjadi semakin berkurang akibat Blight, dan pada masa yang sama, kemusnahan tanaman menyebabkan manusia pada zaman tersebut mengalami dua masalah – ketiadaan sumber makanan dan ketiadaan sumber oksigen.

Disebabkan krisis makanan yang meruncing dan Cooper dibuang dari menjadi juruterbang, Cooper meneruskan kehidupannya dengan menanam Jagung, satu-satunya sumber tanaman yang belum dimusnahkan oleh Blight. Penonton kemudiannya turut diperkenalkan dengan latar masyarakat pada zaman tersebut, di mana manusia pada zaman tersebut tidak di galakkan untuk mencari pekerjaan selain menjadi petani. Sains juga, pada zaman tersebut, ditolak bulat-bulat, dengan salah satu buku teks sains Murph menyatakan bahawa pendaratan ke bulan adalah palsu (https://www.thepatriots.asia/faq-mencabar-teori-konspirasi-pendaratan-manusia-di-bulan-adalah-hoax/).

Gravitational Anomaly dan NASA

Terma gravitational anomaly sebenarnya adalah terma yang digunapakai dalam Fizik, namun digambarkan dalam Interstellar sebagai suatu kecelaruan pada keadaan graviti. Murph, anak perempuan Cooper, mendakwa bahawa terdapat ‘hantu’ di dalam biliknya. Cooper tidak mempercayai anaknya dan menyatakan bahawa perkara itu adalah tidak saintifik, dan menjelaskan bahawa dia perlu menganalisa dan mengkaji kejadian tersebut sebelum membuat suatu kesimpulan.

Namun ternyata Cooper sendiri tersentap apabila suatu hari, sewaktu ribut pasir melanda kawasan rumahnya, berlakunya kejadian yang tak mampu dia jelaskan, di mana pasir yang masuk ke dalam bilik anaknya membuat suatu corak yang ganjil. Cooper menafsirkan corak tersebut sebagai nombor binari, dan meneka bahawa nombor tersebut merupakan suatu koordinat bagi sesuatu tempat. Cooper bertekad untuk pergi meneroka tempat tersebut, namun Murph mengikuti Cooper secara sembunyi-sembunyi.

Cooper dan Murph ternyata terkejut apabila koordinat itu membawa mereka ke tempat persembunyian NASA, di mana pada zaman tersebut, NASA terpaksa melakukan aktiviti mereka secara tersembunyi kerana peruntukan kewangan, sekiranya diketahui oleh umum digunakan untuk penerokaan angkasa, pastinya akan mendapat tentangan yang hebat dari masyarakat luar. “Lebih baik guna duit itu untuk menanam makanan!”

Pelan untuk Menyelamatkan Manusia

Di NASA, Cooper dipertemukan semula dengan salah seorang bekas ketuanya, Professor Brand (Sir Michael Caine) yang menerangkan pelan NASA untuk membantu menyelamatkan bangsa manusia. Menurut Prof. Brand, 10 tahun yang lepas, suatu wormhole (turut dikenali sebagai Einstein-Rosen bridge) telahpun diletakkan di sekitar planet Zuhal yang mampu membawa manusia ke galaksi lain, dengan 12 planet di galaksi tersebut yang mempunyai kebarangkalian untuk mampu dihuni. 12 orang angkasawan telahpun pergi ke planet-planet tersebut dalam bentuk one-way ticket, pergi ke sana tanpa mampu kembali semula ke bumi. Daripada 12 orang yang pergi, 3 orang menghantarkan signal bahawa planet mereka sesuai untuk didiami, yang mana membawa kepada pelan untuk menyelamatkan bangsa manusia.

“We used to look up at the sky and wonder at our place in the stars, now we just look down and worry about our place in the dirt.” – Cooper

Pelan A adalah untuk membina suatu stesen angkasa yang memuatkan seluruh manusia dan menghantar mereka ke rumah baru. Untuk melaksanakan hal ini, Professor Brand perlu mempersiapkan persamaan graviti bagi membolehkan stesen tersebut mampu dihantar keluar dari bumi. Maksud persamaan graviti di sini adalah persamaan yang membolehkan kita mengawal graviti, sama seperti persamaan elektromagnet yang membolehkan kita mengawal perkakasan elektrik kita pada zaman sekarang.

Pelan B adalah untuk menghantar suatu ‘population bomb’, di mana 5000 zygote telahpun dibekukan untuk mengkolonisasikan planet baru tersebut. Koloni ini akan membiak di planet baru, dan akan memulakan ketamadunan manusia yang baru di planet baru tersebut. Manusia di bumi pula, sekiranya pelan B dilaksanakan, akan ditinggalkan untuk mati di bumi – as their case are hopeless.

Goodbye Murph

Setelah mengetahui pelan tersebut, Cooper diminta oleh Prof Brand untuk menjadi juruterbang bagi program itu. Oleh kerana Cooper mempunyai banyak pengalaman, ditambah pula dengan gravitational anomaly yang terjadi, Prof Brand percaya akan kebolehan Cooper dan dia percaya Cooper tidaklah menemui koordinat rahsia NASA secara tak sengaja, sebaliknya Cooper telah dihantar khas oleh ‘mereka’, hantu yang menghantui bilik Murph. Cooper kemudiannya berada dalam keadaan dilema, adakah perlu untuk dia pergi ke angkasa lepas, dan berusaha untuk menyelamatkan generasi anaknya, atau adakah dia perlu terus tinggal di bumi, membiarkan anak-anaknya mati dan melihat kemusnahan bangsa manusia?

“Mankind was born on Earth. It was never meant to die here.” – Cooper

Meskipun pahit, namun Cooper mengambil keputusan untuk membantu NASA pergi ke angkasa lepas. Dia percaya keputusannya itu perlu meskipun ditentang sekeras-kerasnya oleh anak perempuannya Murph. Setelah mendapat keizinan ayah mertuanya Donald, dia meminta Donald untuk menjaga keluarganya sepanjang ketiadaannya, dan trak miliknya diberikan kepada anak lelakinya, Tom.

Sewaktu di bilik Murph, Cooper dilihat cuba memujuk Murph untuk melepaskannya pergi, namun, kita sendiri tahu, tiada anak yang mahu kehilangan ayah atau ibunya sewaktu mereka sedang membesar. Salah satu babak paling emosi dalam filem ini terjadi dalam bilik tersebut, apabila Cooper cuba menjelaskan bahawa masa akan berlalu dalam keadaan yang berbeza bagi mereka berdua (ini dipanggil Relativiti). Maka, ada kemungkinan apabila Cooper pulang ke bumi, umur mereka berdua adalah sama. Murph cuba untuk menghalang Cooper pergi, dengan mengatakan bahawa ‘hantu’ yang mendiami biliknya menghantar kod morse yang berbunyi “STAY”. Dalam keterpaksaan, Cooper pergi juga, meskipun tanpa keizinan Murph.

Perjalanan Angkasa

Cooper, ditemani oleh anak Professor Brand, Dr. Amelia Brand (Anne Hathaway) dan dua orang lagi saintis, Dr. Romily dan Dr. Doyle, serta dua buah robot, TARS dan CASE merupakan pasukan yang dihantar sebagai penyelamat bangsa manusia. Perjalanan mereka dimulakan dari pejabat rahsia NASA, bergerak ke kapal angkasa Endurance yang sedang mengorbit bumi. Setelah tiba di Endurance, mereka kemudiannya mula bergerak menuju ke wormhole yang terletak di Zuhal. Untuk mengurangkan pembaziran tenaga anak-anak kapal, mereka diletakkan di dalam ‘Hyperspace sleep’ ataupun “The Long Nap”, di mana mereka akan tidur dalam tempoh masa yang lama untuk melambatkan proses penuaan biologi angkasawan-angkasawan tersebut.

Setelah mereka sampai di Zuhal, Cooper mendapati wormhole itu berbentuk sfera, tidak sama seperti apa yang dia bayangkan. Dr Romily kemudiannya menerangkan bahawa sekiranya mereka berada dalam alam 2 dimensi, wormhole tersebut akan kelihatan seperti bulatan (hole), manakala disebabkan mereka berada dalam dunia 3 dimensi, bulatan tersebut akan mempunyai bentuk sfera.

Sewaktu mereka melalui wormhole tersebut, Dr Amelia merasakan bahawa terdapat sentuhan antara dirinya dengan makhluk dari dimensi lain. Dia menggelarkan sentuhan tersebut sebagai ‘The First Handshake’ antara manusia dan makhluk dari dimensi lain. Sewaktu melalui wormhole juga, jarak antara galaksi mereka dengan galaksi lain dipendekkan, menyebabkan mereka mampu bergerak ke galaksi lain dalam masa yang singkat.

Setibanya mereka ke galaksi baru, mereka mendapat signal dari 3 planet yang berbeza, planet Miller, planet Mann dan planet Edmund. Nama tersebut diberikan berdasarkan kepada nama angkasawan yang pertama sampai di sana, Dr Laura Miller, Dr. Mann dan Dr. Wolf Edmunds. Oleh kerana jarak kapal mereka dengan planet Miller adalah dekat, maka mereka mengambil keputusan untuk melihat planet Miller terlebih dahulu sebelum membuat keputusan untuk pergi ke planet lain.

Planet Miller dan Masalah Pengembangan Masa

Masalah utama berkaitan dengan planet Miller adalah – ia terletak terlampau dekat dengan lohong hitam di galaksi tersebut. Sepertimana planet-planet lain dalam sistem suria kita mengelilingi matahari, planet Miller, Planet Mann dan Planet Edmund kesemuanya mengelilingi lohong hitam dalam galaksi tersebut, yang dipanggil sebagai Gargantua.

Masalah utama dengan planet Miller adalah, disebabkan ianya terletak terlampau hampir dengan Gargantua, relativiti akan menyebabkan masa di tempat tersebut menjadi amat perlahan. Menurut anggaran Dr Romily, satu jam di planet Miller adalah bersamaan dengan tujuh tahun di bumi, dan hal ini memberi kesan psikologi terhadap Cooper. Sekiranya Cooper pergi ke sana dalam masa 2 jam sekalipun, 14 tahun akan berlalu, dan sekiranya mereka mampu pulang ke bumi, anak-anaknya pastinya telah membesar. Dalam keterpaksaan dan cubaan menjadi objektif, mereka memutuskan untuk pergi ke planet Miller, dengan Dr. Romily tinggal di kapal Endurance untuk melakukan kajian terhadap Gargantua.

Cooper, Dr. Amelia dan Dr. Doyle kemudiannya melakukan perjalanan mereka dari kapal Endurance turun ke planet Miller, namun mereka hampa apabila mereka mendapati bahawa planet Miller, meskipun dipenuhi dengan air, planet tersebut berada dalam keadaan tidal lock dengan Gargantua, menyebabkan air tersebut sentiasa ditarik oleh graviti Gargantua. Air dari planet kemudiannya membentuk gelombang ombak, dan putaran planet tersebut akan menyebabkan ombak tersebut sentiasa berpusing di sekeliling planet tersebut, yang dipercayai membunuh Dr. Miller.

Dalam cubaan beliau untuk mendapatkan data Dr. Miller, Amelia telah bertindak bodoh dengan tidak mendengar arahan Cooper dan menyebabkan dirinya tersangkut oleh besi. Dalam kejadian tersebut, Amelia telahpun diselamatkan oleh TARS, namun Dr. Doyle tidak mampu masuk ke dalam kapal mereka, menyebabkan dia tertinggal ditimpa ombak gelombang tersebut. Dalam proses mereka untuk menyelamatkan diri, air telahpun masuk ke bahagian enjin kapal angkasa mereka, menyebabkan mereka terpaksa berhenti untuk mengeringkan enjin mereka sebelum mereka mampu berlepas semula ke angkasa lepas. Setelah mereka berlepas dan kembali ke Endurance, mereka berdua mendapati Dr. Romily telah menua dan mereka telahpun terlepas lebih 30 tahun masa di bumi akibat relativiti.

Permasalahan pengembangan masa ini terhasil akibat Relativiti Khusus dan Relativiti Umum yang dibawa oleh Einstein, di mana bagi objek yang mempunyai kelajuan menghampiri kelajuan cahaya ataupun objek dengan graviti yang lebih tinggi, masa akan berlalu lebih perlahan bagi mereka.

Masa Cooper dan Masa Murph

Sepertimana yang telah diberitahu sebelum ini, Cooper hanyalah berada di Planet Miller selama beberapa jam, namun waktu di bumi adalah sebaliknya. Masa di bumi telah berlalu selama 32 tahun, dan Endurance mula mendapat signal dari bumi untuk jangka masa tersebut. Satu lagi babak yang memberi kesan dalam filem Interstellar adalah apabila Cooper menonton rantaian video yang dihantar oleh anak lelakinya, yang mula menjadi remaja, kemudian dewasa, menamatkan persekolahan, jatuh cinta, berkahwin dan mempunyai anak. Perasaan melihat kehidupan mereka berlalu di depan mata, tanpa seorang ayah dapat berada di samping mereka, amat bertepatan dengan salah satu ayat Cooper dalam filem Interstellar ini sendiri,

“Once you’re a parent, you’re the ghost of your children’s future.” – Cooper

Anak lelakinya Tom kemudiannya mengambil keputusan untuk berhenti menghantar khabar berita kepada Cooper, kerana dia merasakan perkara tersebut sia-sia. Kemudian, di satu video lain, kelihatan sosok seorang wanita yang tidak Cooper kenali berada di skrin tersebut. Itu adalah anak perempuannya, yang telah sekian lama kecil hati terhadapnya, yang akhirnya meminta dia untuk kembali pulang, sebagaimana yang telah dia janjikan, sebagai hadiah hari lahirnya (kerana Cooper berkata bahawa usia mereka mungkin sama sewaktu dia pulang ke bumi).

“Today is my birthday. And it’s a special one because you once told me that when you came back, we might be the same age. Well, now I’m the same age that you were when you left… and it’d be really great if you came back soon.” – Murphy Cooper

Meneruskan misi mereka, Cooper, Amelia dan Romily kemudiannya mengambil undian untuk pergi ke planet Mann. Sampai di planet Mann, mereka bertemu dengan Dr. Mann, lakonan Matt Damon. Mereka diberitahu oleh Dr. Mann bahawa planet tersebut dipenuhi dengan gas ammonia, namun permukaan di bahagian altitude rendah mempunyai kepadatan oksigen yang stabil untuk manusia.

Pada masa yang sama, mesej dari Murphy sampai kepada mereka, menyatakan bahawa ayah Amelia telah meninggal dunia, dan Pelan A tidak pernah menjadi fokus utama Prof. Brand. Niat sebenar mereka hanyalah untuk menghantar manusia ke angkasa lepas, dan membina planet baru. Hal ini disahkan oleh Dr. Mann, yang mengatakan bahawa Prof. Brand telah menyelesaikan persamaan gravitinya lama dahulu, dan dia tidak mampu berbuat apa-apa selagi tiada data asli dari lohong hitam sendiri.

Dr. Mann yang Pengecut

Sewaktu mereka sedang mula untuk menyiapkan tapak bagi memulakan proses kolonisasi, Cooper telahpun diserang oleh Dr. Mann. Dr. Mann ternyata sebenarnya telah memalsukan data planetnya, kerana dia takut untuk mati berseorangan di situ. Sebaliknya, dia bercadang untuk bergerak ke planet yang boleh diterokai yang lain, dan dia perlu menutup mulut Cooper dan angkasawan yang lain. Dr. Romily, yang cuba untuk membetulkan semula robot Dr. Mann, KIPP, telahpun terkena bom yang diletakkan di dalam KIPP bagi mengelakkan sesiapapun dari mengakses memori dan data KIPP.

Setelah Cooper diserang oleh Dr. Mann, Amelia bergegas untuk membantu Cooper yang hampir mati. Pada masa yang sama, Dr. Mann mengambil alih salah satu kapal angkasa mereka dan bergerak menuju ke Endurance untuk memulakan perjalanan ke tempat lain. Cooper, setelah diselamatkan oleh Amelia, kemudiannya bergegas untuk mengejar Dr. Mann untuk mengelakkan beliau mengambil alih Endurance. Disebabkan proses docking yang tidak kemas, kapal angkasa Dr. Mann telah meletup, menyebabkan Endurance kemudiannya tertarik masuk ke dalam graviti planet Mann.

Apabila mengetahui akan hal tersebut, Cooper dengan tangkasnya mencuba untuk menolak kapal Endurance dari masuk ke atmosfera planet Mann. Dengan menggunapakai proses secara manual dan dengan bantuan robotnya TARS dan CASE, Cooper berjaya mengeluarkan Endurance dari orbit, namun Endurance kemudiannya mula masuk ke dalam medan graviti Gargantua.

Disebabkan bahan api mereka tidak mencukupi untuk bergerak ke planet Edmunds, Cooper mencadangkan mereka untuk melakukan powered slingshot, dengan menggunapakai graviti dari Gargantua, mereka mampu bergerak untuk pergi ke planet Edmunds. Dalam proses tersebut, mereka akan mengorbit Gargantua, dan TARS akan dihantar untuk meneroka isi dalam lohong hitam tersebut, dan menghantarkan data kuantumnya walau apa cara sekalipun.

Dalam usaha mereka untuk melalui lohong hitam tersebut, sesuatu yang tak disangka berlaku. Mungkin kerana telahpun putus harapan untuk pulang ke bumi, Cooper, beserta dengan TARS, melepaskan diri mereka dari kapal Endurance, sekaligus memberikan Endurance halaju yang cukup untuk bergerak ke planet Edmunds. Sepertimana kata Cooper, itu adalah hasil dari hukum Newton ketiga, untuk bergerak ke hadapan, kita perlu meninggalkan sesuatu di belakang.

Lohong Hitam, Singularity, Teserract dan Dimensi Lebih Tinggi

Buat mereka yang tidak tahu, filem ini mendapat pengiktirafan antarabangsa kerana ia memaparkan lohong hitam sepertimana yang termaktub dengan fungsi-fungsi yang ada dalam fizik. Maksudnya di sini, Kip Thorne pada asalnya membina fungsi bagi memberi gambaran mengenai lohong hitam, dan apabila fungsi tersebut dimasukkan ke dalam komputer berkapasiti tinggi, imej yang terhasil (dari filem Interstellar) adalah serupa dengan matematik yang dibina oleh Professor Thorne.

Disebabkan imej yang dihasilkan adalah bersandarkan daripada sains yang nyata, maka filem Interstellar sendiri telahpun mengeluarkan scientific paper mereka sendiri, yang terbit di American Journal of Physics sebagai gambaran terhadap lohong hitam yang sedang berputar. Kertas tersebut merupakan hasil kerjasama Double Negative Ltd, yang bertugas untuk mendigitalkan formula matematik tersebut, dan idea asalnya adalah dari Kip Thorne sendiri, sebagai penasihat Interstellar dan ahli sains.

Berbalik kepada plot Interstellar, sejujurnya, saintis tidak tahu apa yang wujud di dalam lohong hitam. Lohong hitam adalah suatu masalah dalam Relativiti Umum, di mana persamaan matematiknya membawa kita kepada singularity, ataupun nilai yang belum mampu kita caknakan lagi. Justeru, mengambil inisiatif mereka sendiri, Nolan mereka teserract, suatu dimensi ke 4 di mana masa boleh diwakili sebagai suatu entiti fizikal dan mampu dikawal.

Sewaktu masuk ke dalam Teserract, Cooper mendapati dia duduk di dalam suatu gelung ruang-masa infiniti di suatu tempat yang sama – bilik Murphy. Dia kemudiannya melihat situasi di masa lampau, di mana dia sedang memujuk anaknya untuk memberi keizinan dia pergi ke angkasa lepas. Dia mula menghentak-hentakkan tangannya ke dinding Teserract tersebut, dan mendapati bahawa dia mampu berinteraksi dengan bilik Murphy, dengan interaksi graviti yang lemah. Dia kemudiannya menghantar kod Morse kepada Murphy, menyuruh Murphy untuk tidak membiarkan dirinya pergi ke angkasa lepas. ‘STAY’, itulah kod yang dia berikan kepada Murph, dan itulah kod yang Murph tunjukkan kepada dirinya sendiri, di mana dia abaikan.

Dia kemudian mula meneroka Teserract tersebut, dan mula mendapat isyarat daripada TARS yang turut masuk ke lohong hitam bersamanya. Dari situ dia mula mereka-reka semula situasi yang menyebabkan dia dihantar ke NASA, dengan memberikan koordinat NASA dalam bentuk Binari dan meletakkan ia di dalam bilik Murph sewaktu gravitational anomaly tersebut berlaku. Perkara ini, dari segi definasinya, disebut sebagai causal loop, di mana pengembaraan masa berlaku semata-mata untuk melakukan pengembaraan masa tersebut.Setelah menyedari bahawa dia yang menghantar dirinya ke lohong hitam tersebut, Cooper kemudiannya sedar bahawa untuk menyelamatkan bangsa manusia, dia perlu menghantar data kuantum graviti tersebut kepada anaknya.

“Love is the one thing that transcends time and space.” – Amelia Brand

Di satu sudut yang lain, Murph yang telah membesar kemudiannya telah menjadi protégé kepada Prof. Brand dan meneruskan kerja Prof. Brand dalam Graviti. Murph pulang ke rumah lamanya, yang kini didiami oleh keluarga abangnya, dengan anak dan isterinya. Namun Murph tahu akan ketidakselesaan yang dihadapi oleh anak saudaranya dan kakak iparnya akibat menghirup ammonia, namun disebabkan abangnya berkeras tidak mahu berpindah dari kawasan tersebut, mereka menjadi mangsa.

Dalam proses untuk mengalih perhatian abangnya, Murph membakar ladang jagung abangnya dan mengajak rakannya untuk menyelamatkan kakak ipar dan anak saudaranya. Sewaktu sampai di rumah lama mereka, Murph kemudian mengambil peluang untuk melihat biliknya untuk satu masa yang terakhir, hanya untuk memahami bahawa selama ini, ayahnyalah yang telah menjadi ‘hantu’ di dalam biliknya.

Cooper kemudian bertindak dengan menghantar data kuantum graviti yang diperoleh dari TARS dengar menggunakan jarum jam yang diberikan olehnya kepada Murph. Murph, yang baru menyedari bahawa kesemua mesej tersebut merupakan mesej dari ayahnya, kemudian mendapati jam tangan yang diberi oleh ayahnya juga berkemungkinan besar membawa mesej yang sama. Dia kemudian keluar untuk berjumpa dengan abangnya dan menyatakan perkara tersebut. Dengan data kuantum graviti yang dia peroleh, Murph akhirnya berjaya menyelesaikan usaha Professor Brand berkaitan persamaan graviti, dan manusia di bumi pada zamannya mampu menggunapakai graviti untuk meneroka angkasa lepas yang luas.

Cooper, setelah tugasnya untuk menghantar data tersebut selesai, kemudiannya dicampak keluar dari teserract tersebut. Dalam proses tersebut, dia melalui wormhole yang kumpulannya lalui di awal cerita tadi, di mana pada waktu itu, dia bersalaman dengan Dr. Amelia. Maka di sini dapat disimpulkan bahawa ‘The First Handshake’ tersebut berlaku antara Dr. Amelia yang berada di dalam wormhole (dalam keadaan 3-Dimensi) dan Cooper yang kini berada dalam keadaan dimensi lebih tinggi.

Setelah terkeluar dari wormhole, dengan berbaki seminit lagi di dalam tangki oksigennya, Cooper disambut oleh Ranger yang membawanya ke hospital yang berdekatan. Cooper mendapati bahawa akibat pengembangan masa di lohong hitam tersebut, dia telah melalui hampir 100 tahun masa di dunia. Dia kemudiannya diberitahu bahawa hasil dari usaha anaknya, manusia kemudiannya mampu untuk memulakan pengembaraan di angkasa lepas, dengan Cooper pada masa tersebut sedang duduk di stesen Cooper, nama yang diambil bersempena dengan nama anaknya.

Cooper kemudian diberikan replika rumah lamanya di situ, dan anaknya Murph sedang dalam perjalanan untuk menemuinya, namun perjalanan beliau sukar kerana beliau sudahpun dalam keadaan tua dan uzur. Usai Murph sampai ke Cooper Station, sanak saudara dan keluarganya mengerumuni nenek mereka, dengan Cooper bertindak untuk menghampiri anak perempuan kesayangannya yang sedang terlantar nazak akibat sakit tua.

Murph kemudiannya menyuruh Cooper pergi dan mencari semula Dr Amelia yang kini terkandas di planet Edmunds berseorangan. Dia (Murph) sudah tua, dan tiada orang tua yang sewajarnya melihat anak mereka mati di hadapan mata mereka. Menurut kata Murph, Cooper meninggalkan anak kesayangannya dengan keluarga besar yang baru dikenalinya, dan membetulkan semula TARS dan membawanya menaiki pesawat menuju ke planet Edmunds. Menutup filem Interstellar, dapat dilihat Dr. Edmund sudah tiada, dan tugu peringatan dibina bagi memperingati beliau oleh Dr. Amelia. Dr Amelia kemudian dilihat mampu untuk membuka helmet angkasawannya dan bernafas secara normal di planet Edmunds, menandakan bahawa planet tersebut sesuai didiami oleh manusia.

Penutup

Penulis merasakan tidak salah sekiranya Interstellar diletakkan sebagai suatu penanda aras bagi filem sains fiksyen abad ini. Hasil garapan Christopher Nolan, dibantu dengan minda pemenang anugerah Nobel, Kip Thorne dan pemuzik handalan Hans Zimmer sememangnya mantap dan mampu membuai minda mereka yang meminati filem-filem bergenre berat. Mengakhiri ulasan filem ini, Interstellar adalah sebuah filem unik, kerana semakin banyak kali kita menontonnya, semakin kita faham akan apa yang sedang berlaku di dalamnya.

Rujukan:

Nolan, C. (2014). “Interstellar”. Warner Bros. https://www.imdb.com/title/tt0816692/?ref_=tt_urv

Thorne, K. (2014). “The Science of Interstellar”. W. W. Norton & Company. ISBN 978-0393351378.

Smith, N. (2013). “Time Travel”. Stanford Encyclopedia of Philosophy. Retrieved June 13, 2015.

James, O., Tunzelmann, E., Franklin, P., Thorne, K. (2015). “Visualizing Interstellar’s Wormhole”. American Journal of Physics 83, 486.

James, O., Tunzelmann, E., Franklin, P., Thorne, K. (2015). “Gravitational Lensing by Spinning Black Holes in Astrophysics, and in the movie Interstellar”. –


Aiguillette – Aksesori Bertauliah Diraja Untuk Khidmat Jelata

Kali pertama mendengar perkataan di atas? Jangan risau, anda tidak keseorangan. Seorang anggota tentera yang menyarungkannya acapkali perbarisan juga tidak tahu ejaan sebenarnya (termasuk penulis juga). Kami hanya menyebutnya sebagai ‘agulet’ sahaja. (ketawa)

Aiguillette
adalah aksesori bertali yang wajib dipasang pada uniform nombor satu (number 1
dress) bagi anggota Tentera Darat Malaysia. Aksesori berwarna kuning keemasan
ini dipasang pada bahagian bahu kanan uniform, segak terletak sebagai aksesori
rasmi. Aiguillette juga terpakai untuk kebanyakan uniform rasmi pegawai Tentera
Darat, TLDM, TUDM mahupun PDRM.

Jangan dikelirukan pula dengan aksesori ‘lanyard’. Juga terletak pada tempat yang sama, di uniform yang berbeza pada lain acara atau kerja. Istimewanya, aiguillette ini hanya dipakai untuk acara rasmi ketenteraan seperti perbarisan diraja, perbarisan kawalan kehormat, kawalan suku dan acara-acara rejimental lain. Walaupun berbeza acara, fungsinya tetap sama sebagai aksesori wajib.

Seperti ejaan perkataannya, fungsi aiguillette ini juga sama asalnya dari Perancis. Berasal dari perkataan lama yang bermaksud jarum (yang merujuk pada besi di hujung tali), aksesori ini digunakan untuk mengikat kain, kasut dan zirah besi pada zaman medieval dahulu kala. Dihimpun benang emas dan perak sebagai lambang kemewahan, juga berfungsi sebagai alat pengikat kecemasan.

Abad ke-17 di Eropah sana, pemakaian satria bangsawan yang sarat dengan zirah dan kain tebal dari kulit haiwan menyebabkan butang kehilangan fungsinya. Maka, pada ketika itulah aiguillette ini digunakan untuk mengemaskan lagi pakaian satria – agar kemas terletak pada pemakainya.

Fungsinya juga digunakan sebaiknya oleh aide-decamp (ADC) satria tersebut sebagai ‘spare’, ataupun pengganti untuk mengikat pakaian bosnya jika terdapat kecacatan, agar bosnya kekal tampan ketika menghunus pedang ke arah musuhnya di hadapan.

Terdapat juga beberapa teori lain mengatakan, tali keemasan ini adalah lambang amaran kepada tentera Fleming di bawah penguasaan Duke Alva si Jeneral Spaniard. Dikatakan beliau mengarahkan tali itu perlu dipakai bagi ingatan kepada barisan gempur tersebut, jika sekali arahan diingkar, tali tersebut terus menjadi tali gantung mereka sebagai hukuman medan. tetapi tentera Fleming itu telah mencapai kejayaan di setiap kempennya, maka aiguillette itu terus dipakai sebagai lambang kebanggaan dan kejayaan mereka.

Selepas beberapa abad, aksesori ini diwarisi seluruh dunia, termasuk badan beruniform Malaysia melalui pengaruh British pada awal kemerdekaan sehinggalah sekarang.

Segak dipakai sang perwira,Tali emas diikat di bahuHanya layak untuk merekaBukan kepada yang merapu.

Malangnya bagi
yang tidak tahu apa-apa, aksesori kebanggaan seantero dunia ini
sewenang-wenangnya dipakai sampah di luar sana. Ya, penulis sedang menuding
seluruh jari kepada Farid Kamil, Zizan, dan beberapa personaliti popular di
luar sana yang kosong dalam otaknya tapi hendak juga berlagak memakai uniform
dan aksesori rasmi tentera pada pakaian tak senonohnya.

Ingatan pada kalian di luar sana, tiap apa yang dipakai sang wira di Malaysia ini, punya sejarahnya. Punya fungsinya. Bukan semberono semata-mata. Semoga aksesori keramat ini kekal terhormat oleh sejagat, tersemat hebat hingga hujung hayat.

Rujukan:


Unit 731: Jεnayah Pεrang Jepun Yang Tak Akan Dilupakan

Pada tahun 1931, tentera imperialis Jepun telah mencero.boh dan menduduki wilayah Manchuria di timur laut China sebelum terus menye.ran.g dan menduduki lebih banyak tanah besar China, Asia Tenggara dan kepulauan di barat Pasifik. Jentera-jentera per.ang Jepun memerlukan sumber semula jadi dari wilayah-wilayah yang ditak.luki mereka ini untuk terus mengembangkan pendudukan mereka di wilayah-wilayah lain dan menyebarkan pengaruh doktrin “Asia Untuk Orang Asia”.

Meski pun begitu, melancarkan satu pepe.ran.gan bukan satu perkara semudah memetik jari, p.era.ng adalah sangat mahal harganya, sama ada dalam bentuk nyawa mahu pun harta benda. Tetapi Jeneral Ishii Shiro, seorang doktor tentera yang ada hubungan rapat dengan para pemimpin politik Empayar Jepun, mempunyai pendekatan yang lebih mesra ekonomi untuk melancarkan pe.rang.

Penggunaan b.om, bahan let.upan, dan kerahan tentera di daratan boleh diminimakan dengan menerapkan taktik pera.ng bakteriologi, perbelanjaan boleh dikurangkan dengan lebih ramai orang di pihak mus.uh yang boleh dibun.uh atau sekurang-kurangnya boleh dicac.atkan. Cadangan ini disokong oleh kerajaan dan Ishii diberikan autoriti untuk memulakan projek rahsia peran.g biologi Jepun.

Setelah beberapa kali berpindah lokasi, projek yang dikenali sebagai Unit 731 atau Detasmen Manshu ini ditempatkan di Pinfang, berhampiran bandar Harbin di Manchuria. Pembinaan lokasi bangunannya berlangsung antara tahun 1936-1939. Unit ini berbentuk sebuah kota kecil bertembok dengan lebih dari 70 buah bangunan di atas tanah seluas 60 kilometer persegi. Seramai kira-kira 20,000 orang terdiri daripada juruteknik awam, tentera, jururawat, dan doktor bertugas di Unit 731 dan makmal pe.ran.g biologi yang lain.

Nama unit ini secara rasminya dikenali sebagai Jabatan Pencegahan Epidemik dan Rawatan Air Tentera Kwantung sebelum peranannya diambil alih oleh Jeneral Ishii Shiro. Semenjak itu, ia lebih dikenali sebagai Unit 731.

Unit 731 ada dua misi: untuk membangunkan penyelidikan bagi mencari kaedah yang lebih efektif terhadap rawatan untuk tentera Jepun yang menderi.ta penya.kit berjangkit tempatan serta mengkaji penya.kit yang boleh digunakan dalam pera.ng secara bakteriologi, dan pelbagai lagi tujuan keji dalam membangunkan agen yang digunakan dalam pe.rang bakteriologi serta melakukan eksperimen berkaitan had toleransi manusia terhadap tekanan dan suhu yang melampau.

Kebanyakan man.gsa-man.gsa eksperimen ini adalah penduduk awam China yang ditangkap dan dikumpulkan oleh unit kenpeitai, unit polis tentera Jepun. Man.gsa yang lain adalah tawanan per.ang dari beberapa negara lain yang diduduki Jepun dan mana-mana bangsa yang dianggap bertaraf lebih rendah oleh Jepun. Man.gsa-man.gsa eksperimen akan dipanggil sebagai maruta, yang bermaksud “kayu balak”.  Orang awam tempatan dimaklumkan bahawa lokasi tersebut adalah sebuah kilang papan. Semasa m.ayat dan bahagian-bahagian badan tertentu hendak dibakar, mereka diberitahu semua itu adalah pembakaran kayu balak.

Unit ini akan membiakkan bakteria kolera dan menyebarkannya ke dalam populasi orang awam. Tempoh inkubasi untuk menunjukkan simptom kolera agak panjang, iaitu sekitar 20 hari, jadi kolera bukanlah senja.ta yang taktikal. Wa.bak ini bagaimanapun, mula memb.unu.h man.gsa tiga hari selepas jangkitan. Eksperimen menunjukkan bakteria wa.bak yang dijatuhkan oleh pesawat yang terbang dalam ketinggian dan kelajuan rendah mampu menjangkiti sejumlah besar manusia.

Kutu dan tikus ‘diternak’ secara besar-besaran demi mendapat bekalan perumah dan pembawa wa.bak secara berterusan. Dianggarkan sekurang-kurangnya 300,000 orang mau.t akibat penya.kit berjangkit yang didalangi oleh Unit 731 dan beberapa lagi makmal-makmal yang berkaitan seumpama dengannya.

Sebelum P.era.ng Dunia Kedua bermula, Empayar Jepun telah pun berper.ang dan mengalahkan Empayar Rusia pada tahun 1904-1905 semasa P.eran.g Rusia-Jepun. Kali ini, pemerintah Jepun menjangkakan bahawa tentera Jepun juga akan memer.angi tentera Rusia dalam pe.rang yang terbaru ini. Maka, pengalaman diperlukan bagi merawat radang beku yang dijangka akan berlaku pada musim sejuk, lalu Unit 731 melakukan eksperimen pembekuan terhadap tahanan.

Man.gsa yang terlibat akan didedahkan dengan suhu serendah -70 darjah celcius. Dalam suhu ini setiap otot dan tisu lembut yang membeku boleh ditanggalkan hanya dengan ditarik begitu saja dari mana-mana anggota badan. Tahanan Unit 731 turut dite.mbak agar doktor dapat merasai pengalaman merawat luka temba.kan. Man.gsa yang sama juga akan digunakan sebagai subjek latihan dalam melakukan trakeostomi, pembedahan apendiks, dan pem.otongan anggota badan.

Tahanan hidup yang dibedah, (atau digunakan untuk latihan bayonet) biasanya tidak dibius kerana perkembangan penya.kit akan dinilai melalui yang tidak dibius dan sedar sepenuhnya. Ujian eksperimen bagi tujuan menguji kesan pendedahan terhadap gas bera.cun pada tahap kepekatan yang berbeza dan untuk jangka masa yang berbeza juga turut dilakukan.

Apabila keadaan sudah jelas menunjukkan bahawa Empayar Jepun sedang kalah dalam pe.rang, bangunan-bangunan Unit 731 dan makmal penjara yang seumpananya dim.usn.ahkan dengan perintah dari Jeneral Ishii Shiro sendiri. Setiap maruta yang masih hidup dari pelbagai bangsa dibu.nuh. Jeneral Ishii menyuruh semua anggota Unit 731 agar bersumpah untuk menutup mulut mereka selama-lamanya berkenaan aktiviti pera.ng mereka.

Pihak Jepun yang sudah kalah sedar bahawa setelah Amerika Syarikat mengetahui tentang aktiviti unit itu, Amerika pasti mahu melihat hasil eksperimen mereka tetapi tidak mahu hasilnya diketahui oleh Soviet. Ketika itu sudah jelas ada persaingan sedang terbentuk antara Amerika Syarikat dan Kesatuan Soviet.

Amerika Syarikat mendapat data tertentu dari Unit 731 dengan menawarkan mereka kekebalan daripada pendakwaan atas tuduhan melakukan jenayah pera.ng bagi anggota Unit 731. Bagaimanapun, pihak Soviet tetap mendakwa dan membicarakan sejumlah kakitangan Unit 731 yang berjaya ditangkap. Seramai 12 anggota Tentera Kwantung Jepun dibicarakan di Khabarovsk atas tuduhan sebagai penje.nayah pera.ng kerana membuat dan menggunakan senj ata biologi semasa Per.an.g Dunia Kedua, mereka semua dijatuhi hu.kuma.n pen.jara yang berbeza tempoh.

Sebilangan besar kisah tidak berperikemanusiaan ini tidak pernah diketahui oleh masyarakat awam di Jepun. Pada tahun 1993, sebuah pameran yang dianjurkan secara tertutup mengenai Unit 731 telah melakukan jelajah di seluruh Jepun selama 18 bulan. Bekas anggota Unit 731, yang mungkin sudah tua, tampil dan mendedahkan rahsia yang telah mereka simpan selama hampir 50 tahun lamanya. Manakala pendedahan seterusnya pula melibatkan keterangan dari lebih ramai lagi bekas anggota-anggota Unit 731 pada tahun 1993 atau selepas itu.

RUJUKAN:

Hal Gold. Japan’s Infamous Unit 731. Rutland, Vermont. Tuttle Publishing, 2019.

Anthony Beevor. The Second World W.ar. London. Wiedenfeld and Nicholson, 2012


Elakkan Tumbang Lembu Masa Hari Raya Korban – Anaz Zubedy

Salah satu daripada hujah seorang lelaki bernama Anas Zubedy mempunyai asas. Jika ingin memberikan komen tentang kepercayaan orang lain, haruslah dapat pengetahuan secukupnya terlebih dahulu tentang agama tersebut. Skopnya mementingkan penajgaan hati perasaan supaya perjuangan perpaduan negara diteruskan. Namun beliau jelas sekali SALAH untuk menyekat pemakanan daging lembu semata-mata untuk memelihara sentimen sebuah minoriti.

Jika saranan sedemikan adalah untuk memelihara sifat majmuk
dalam sebuah institusi, tentu sekali tiada masalah. Misalnya, daging lembu
disarankan tidak dihidang di kantin sekolah atau kilang. Mungkin jamuan-jamuan
tertentu di pejabat juga tidak digalakkan menyajikan santapan diperbuat
daripada daging lembu. Saranan sebegini berasas, supaya semua pelajar atau
pekerja tidak kira apa bangsa mendapat kenikmatan yang sama.

Namun untuk mencadangkan supaya lembu tidak ditumbangkan
ketika Hari Raya Aidiladha, perkara ini telah melampaui batasan. Cadangan
sedemikian turut membatalkan pegangan penulis bahawa “untuk melihat Malaysia
berjaya, kita perlu mengamalkan belas kasihan, pemahaman dan empati”. Kerana
skop dan konteks seluruh artikel sebenar-benarnya mengatakan secara halus
bahawa:

“Untuk melihat Malaysia berjaya, umat Islam (sahaja) perlu
mengamalkan belas kasihan, pemahaman dan empati.”

Sejujurnya, jarang sekali timbul isu korban dalam kalangan
mana-mana organisasi minoriti Hindu. Entah-entah tidak pernah ada pun
suara-suara menentang. Difikirkan sejenak, rakyat beragama Hindu tidak ada
sebarang penglibatan pun dalam acara-acara keagamaan di masjid, terutamanya
sekali semasa hari paling suci dalam Islam iaitu Aidiladha. Malahan, daging
korban itu sendiri DIHARAMKAN untuk disedekahkan kepada mereka yang tidak
menerima Islam. Maka tiada unsur empati di sini.

Begitu besar darjat ibadah korban, tetapi tiba-tiba perlu
dimandatkan satu jenis yang diomongkan sebagai adab pula. Disebabkan
cadangan-cadangan luar batasan sebeginilah perjuangan liberalisme dipandang
enteng dan dipijak-pijakkan sebagai barah sosial. Selepas ini, barangkali “skop
adab” disebarkan ke aspek-aspek seperti laungan azan pula.

“Mengelak menjadikan lembu sebagai korban” ialah bahasa yang
manis kepada maksud mengharamkan pengorbanan lembu semasa korban. Sifat duniawi
bagi “haram” menyentuh kepada sesuatu “larangan” iaitu sejenis “penegahan” yang
perlu “dielakkan”. Diulangi semula perlu “dielakkan (elak menjadikan lembu
sebagai korban)”. Maka kesimpulannya mudah: haramkan lembu sebagai haiwan
korban.

Pendekatan sebegini diperkukuhkan lagi dengan peristiwa madu
melibatkan Rasulullah SAW, Aisha, Hafsa dan Zaynab (RA). Dua dalam kalangan
isteri baginda berputus untuk mengatakan “saya menghidu bau maghafir (kismis
yang baunya tidak menyenangkan). Kamu makan maghafir, ya Rasulullah?” Dan
Rasulullah membalas, “tidak, tetapi aku memakan madu di rumah Zaynab dan aku
tidak akan memakannya lagi (atau aku bersumpah untuk tidak memakannya lagi).”
(Sahih Bukhari 8:78:682)

Kemudian turunnya suatu soalan daripada Allah bertanyakan
kenapa diharamkan apa yang dihalalkan oleh Allah semata-mata untuk mencari
keredhaan isteri (Qur’an 66:1). Maka jelaslah definisi haram itu sendiri.
Rasulullah hanya menegahkan dirinya demi menjaga hati isteri. Walaupun baginda
tidak mengharamkan kepada sesiapa (malahan dalam petikan hadis tersebut
mengatakan Rasulullah bersabda supaya tidak diberitahu sesiapa), penegahan
tersebut tetap menerima teguran.

Maka memetik konteks Ayat Allah, “wahai Anas Zubedy! Mengapa
engkau haramkan (dengan bersumpah menyekat dirimu daripada menikmati) apa yang
halalkan oleh Allah bagimu, (kerana) hendak mencari keredhaan orang-orang
Hindu?” Allah juga berfirman dalam Surah Yunus Ayat 59 bahawa golongan musyrik
berani mengharamkan atau menghalalkan sesuatu tanpa keizinan daripada-Nya.
Surah al-Nahl 116 sendiri mengukuhkan firman tersebut bahawa lisan
hamba-hamba-Nya tidak boleh mengatakan itu ini halal dan haram.

Dalam hal ini, keindahan dalam negara tidak boleh dibayar
dengan pengorbanan daripada sebelah pihak. Pertikaian sedemikian tidak langsung
ditimbulkan oleh orang Hindu. Kenapa perlu menggelabah? Islam juga mementingkan
penjimatan dan elak pembaziran. Apakah wajar jika justifikasi ini diterapkan
dalam amalan memecah kelapa sebelum memasuki rumah atau memulakan hari pertama
di tempat kerja? Masing-masing ada pendekatan sendiri demi agama. Tentu sekali
amalan memecah kelapa mempunyai manfaat keagamaan, kerana Hindu berpendapat
kelapa ialah buah suci.

Kesucian yang setimpal juga dijulang umat Islam bagi
Aidiladha. Oleh kerana aspek kesucian tidak boleh ditimbang atau dinilaikan,
maka sewajarnya pemecahan kelapa juga perlu dihentikan bagi memelihara sentimen
umat Islam berkaitan pembaziran. Tetapi jelas sekali impaknya kepada perpaduan
negara jika tanggapan sedemikian diaplikasikan. Kejayaan Malaysia tidak
tertakluk kepada belas kasihan, pemahaman dan empati semata-mata. Sebaliknya,
kunci kejayaan terletak kepada kematangan untuk mengadili suatu perkara di
tempatnya.

Untuk seorang seperti anda membuat kesilapan seaneh ini, diharapkan sangat dengan segera dibetulkan. Tetapi lebih menghairankan kenapa MStar begitu ghairah menaikkan artikel yang bersifat terhegeh-hegeh sedemikian.

Saya tidak berpendapat pengorbanan lembu itu suatu
keterlaluan, walaupun saya merupakan ahli kepada P.E.T.A. (People who Eat Tasty
Animals).


Apakah Yang Menjadikan Superman Manusia Biasa?

Aku sudah tonton filem ‘Superman V Batman: Dawn of Justice’. Macam biasa, nak tahu cerita, pergi tonton filem itu sendiri. Dalam filem ini ada suatu babak di mana perbincangan mengenai ethics (falsafah moral) dapat dibincangkan dengan lebih jauh.

Dalam filem itu, ada babak di mana Superman menghadapi dilema sama ada untuk selamatkan ibunya ataupun membiarkan Batman hidup. Kalau Superman tidak membunuh Batman, Lex Luthor akan membunuh ibunya. Dalam kebanyakan filem, babak ini akan menjadikan kedua-duanya selamat. Tetapi dalam kehidupan dan situasi sebenar, dilema sebegini memang selalunya tidak menjanjikan kita mampu puaskan kedua-duanya.

Etika mempunyai tiga aliran utama iaitu utilitarian, deontologi, dan etika kemurnian (virtue ethics). Secara ringkas, justifikasi utilitarian melihat kebaikan berdasarkan akibat. Deontologi melihat pada perlakuan sama ada betul ataupun salah. Beza antara dua etika ini adalah utilitarian lebih pada ‘good‘, ‘happines‘ dan ‘pleasure‘. Deontologi pula lebih pada ‘right‘ atau ‘wrong‘ suatu tindakan itu. Etika kemurnian pula tindakan atau pendekatan yang sederhana (golden mean) daripada dua pendekatan ekstrem.

Dengan memahami definisi ringkas ketiga-tiga aliran tersebut, kita dah boleh nampak keputusan Superman terhadap situasinya tadi. Anda boleh menilainya sendiri. Pandangan awal saya, kalau utilitarian, mungkin Superman akan memilih untuk selamatkan Batman sebab hidupnya Batman boleh selamatkan lebih ramai orang. Jadi, akibatnya lebih baik. Tetapi dalam aliran deontologi dan etika kemurnian, ia akan menjadi konflik. Membiarkan kedua-duanya terbunuh adalah salah. Malah, membiarkan salah seorang terbunuh pun salah.

Apa yang menjadi kelemahan ketiga-tiga teori moral ini adalah mereka dapat menentukan tindakan apa yang betul dan salah. Tetapi mereka lemah dalam membandingkan tindakan apa yang betul. Di sinilah munculah teori pertimbangan (Judgement theory) yang pernah diusulkan oleh Immanuel Kant.

Teori ini menyatakan, Superman perlu membuat pertimbangan tanpa melihat sebarang bentuk piawan dalam ketiga-tiga aliran tersebut. Teori-teori moral tadi mempunyai ‘formula’nya tersendiri dalam mengambil tindakan. Teori pertimbangan ini meminta Superman untuk keluar daripada ‘formula’ tersebut dan membuat keputusannya berdasarkan kompas moralnya sendiri. Ia agak ironi apabila datang daripada Kant yang merupakan seorang deontologis.

Selepas teori ini, Superman akan menghadapi satu perkara lagi iatu Dilema Tragik (tragic dilemma). Katakanlah, Superman membuat keputusan untuk menyelamatkan ibunya, dan Batman pun mati. Ataupun sebaliknya. Yang penting salah seorang akan mati. Dilema tragik ini memberitahu Superman tidak akan keluar daripada situasi itu dengan ‘tangan yang bersih’ (clean hand) walaupun menurut kompas moralnya, tindakan yang diambil itu tetap terbaik. Senang cerita ada pro dan kontranya dalam keputusan yang diambil.

Kalau Batman mati, jenayah di Gotham mungkin semakin meningkat. Kalau ibunya mati, mungkin dia akan dibenci oleh orang di kampung halamannya, orang yang terdekat dengannya. Mungkin ibunya mempunyai fungsi yang besar di Smallvile lalu menjadikan fungsi itu tertutup apabila ibunya mati. Ini salah satu situasi. Lalu, mana-mana keputusan yang diambil oleh Superman, ia akan membuatkan Superman menyesal dan rasa bersalah.

Ada lagi situasi yang menarik dihadapi oleh Superman dalam komiknya. Superman pernah bergaduh dengan Lois dalam suatu situasi mengenai penutupan kilang bahan kimia. Menurut moral kompas Superman, dia tak mahu kilang itu ditutup sebab ia akan menyebabkan orang yang bekerja di situ akan kehilangan pekerjaan mereka. Mereka pula orang yang susah, ada keluarga untuk disara.

Tetapi moral kompas Lois adalah mendedahkan kebenaran tanpa mengira apa pun akibatnya. Sebab Lois adalah jurnalis yang mempunyai moral mendedahkan kebenaran adalah prioriti tertinggi. Kilang tersebut telah mencemarkan alam sekitar, jadi Lois mahu mendedahkan kepada media supaya kilang itu ditutup. Di sinilah berlakunya konflik kompas moral antara Lois dan Superman.

Berbalik pada soalan di atas, apakah yang membuatkan Superman itu manusia? Apabila Superman menghadapi masalah, mungkin dia lebih mudah menyelesaikan masalahnya kerana kuasa yang dimiliki jauh lebih berkuasa berbanding manusia. Tetapi berkuasa macam mana pun Superman, dia tetap akan menghadapi dilema moral sama seperti manusia. Dilema moral dan konflik yang dia sendiri tak mampu hadapi dengan mudah walaupun mempunyai kuasa supermower.

Sumber: The Blackwell Philosophy & Pop Culture Series


Sejarah Pewaqafan JCorp

Waqaf Saham Larkin Sentral Property Berhad (Larkin Sentral) merupakan satu lagi program berinovasi wakaf saham yang dilaksanakan oleh Johor Corporation (JCorp) melalui Waqaf An Nur Corporation Berhad (WANCorp) bagi kepentingan kebajikan dan ekonomi masyarakat ummah keseluruhannya.  Ianya memberikan peluang kepada pewakaf-pewakaf individu, syarikat dan institusi untuk melanggan saham-saham baru Larkin Sentral dengan nilai langganan minima RM 100 atau 1,000 saham dengan harga tawaran sebanyak RM 0.10 sesaham dan seterusnya mewakafkan saham-saham tersebut kepada WANCorp melalui Hujjah.

Jumlah keseluruhan tawaran saham baru adalah sebanyak RM 85 juta tersebut atau 850 juta unit saham.  Jumlah RM 85 juta akan digunakan untuk membiayai penambahbaikan Sistem Operasi Terminal dan pembangunan naik taraf Bangunan Terminal Pengangkutan Larkin Sentral dan Pasar Awam yang terletak di Larkin, Johor Bahru.  Pembangunan tersebut juga termasuk pembelian tanah, pembinaan ruang parkir bertingkat dan beberapa lot perniagaan yang akan dikhaskan kepada ibu tunggal dan golongan yang kurang berkemampuan untuk berniaga.

Pembangunan tersebut akan dibuat secara berperingkat-peringkat dan dijangka siap sepenuhnya pada tahun 2018 yang akan memberikan kemudahan kepada semua pihak termasuk penumpang, pengguna, pengunjung dan penyewa yang rata-rata berpendapatan sederhana.

Penambahbaikan Sistem Operasi Terminal dan naik taraf Bangunan Terminal Pengangkutan Larkin Sentral tersebut dijangka dapat meningkatkan pendapatan dan keuntungan Larkin Sentral.  Larkin Sentral seterusnya dapat meningkatkan pembayaran dividen atau manafaat kepada WANCorp yang memegang saham syarikat tersebut.

Dividen atau manfaat yang diperolehi oleh WANCorp tersebut akan digunakan untuk mengurangkan kadar sewa bagi sebahagian peniaga-peniaga kecil, penyediaan kemudahan awam dan sumbangan kepada Majlis Agama Islam Johor (MAIJ) bagi tujuan kebajikan dan maslahah ummah.

Pewakaf individu akan mendapat rebat cukai sehingga 7% manakala pewakaf institusi akan mendapat rebat cukai sehingga 10% daripada pendapatan agregat masing-masing.

Sejarah Inisiatif Pewakafan Oleh JCorp

Fasa Pertama – Pewakafan masjid

Institusi wakaf adalah salah satu institusi Islam yang telah berjaya memperkasa ummah sejak awal sejarah Islam lagi.

Selain dari wakaf bertujuan keagamaan, seperti wakaf masjid-masjid, tanah perkuburan, madrasah dan institusi pendidikan Islam, wakaf pada umumnya juga berciri amal kebajikan, termasuk membantu dan membela golongan-golongan miskin, daif dan terpinggir.

Allah S.W.T. berfirman dalam surah Ali Imran ayat, ke-92 yang bermaksud:

“Kamu tidak akan sampai ke kemuncak kebaikan, sehingga kamu menginfakkan harta yang paling kamu cintai. Dan apa jua yang kamu nafkahkan, maka sesungguhnya Allah mengetahuinya.”

Maksud firman Allah itu memberi panduan bahawa melakukan kebaikan itu tiada penghujungnya. Bagaimanapun kemuncaknya boleh kita cita-citakan dengan memperbanyakkan infak daripada bahagian harta yang terbaik, bahkan yang kita cintai.

Tanggungjawab Sosial Korporat (CSR) merupakan elemen penting kepada JCorp sebagai sebuah entiti milik Kerajaan Negeri Johor.  Ia merupakan satu tanggungjawab dimana JCorp memegang prinsip bahawa bisnes bukanlah semata-mata untuk meraih keuntungan, bahkan perlu mengambil kira aspek memberi sumbangan dan manfaat kepada masyarakat keseluruhannya.

Sejak penubuhannya pada tahun 1968,  JCorp telah banyak melaksanakan pelbagai aktiviti CSR melalui Divisyen Tanggungjawab Korporat.  Salah satu usaha JCorp ialah melalui pembinaan masjid- masjid yang kemudiannya diwakafkan kepada Majlis Agama Islam Negeri Johor (MAIJ).  Melalui kerjasama dengan MAIJ, JCorp telah dilantik sebagai Nazir Khas untuk mengurus sendiri masjid-masjid tersebut.  Pada tahun 2000, JCorp telah mewakafkan masjid pertamanya iaitu Masjid An-Nur Kotaraya yang terletak di kompleks beli belah di Johor Bahru.  Sehingga kini sebanyak 5 buah masjid telah diwakafkan di bawah pengurusan WANCorp.  Maka bermulalah fasa pertama pewakafan aset oleh JCorp.

Fasa Kedua – Pewakafan Klinik Waqaf An-Nur

Salah satu pencapaian cemerlang JCorp kepada masyarakat melalui pendekatan wakaf bagi memenuhi keperluan golongan miskin dan yang memerlukan telah dilaksanakan melalui pembinaan rangkaian Klinik Waqaf An-Nur dan Hospital Waqaf An-Nur. Klinik mula beroperasi pada Jun 2007 di bawah Syarikat Pengurusan Klinik Waqaf An-Nur Berhad. Syarikat Pengurusan Klinik Waqaf An-Nur Berhad kemudian ditukar kepada Waqaf An-Nur Corporation Berhad (WANCorp) yang merupakan sebuah syarikat berhad dengan jaminan tanpa syer yang ditubuhkan untuk mengurus aset dan saham-saham syarikat dalam Kumpulan Johor Corporation.

Sehingga kini rangkaian Klinik Waqaf An-Nur mempunyai 22 buah rangkaian klinik iaitu 7 di Johor termasuk Hospital Waqaf klinik di Pasir Gudang, 2 di Seremban, 8 di Selangor, 2 di Sarawak dan selebihnya di Perak. Kelantan dan Pulau Pinang. Klinik tersebut dilaksanakan melalui sokongan kepakaran yang diberikan oleh KPJ Healthcare Berhad (KPJ Healthcare) iaitu  sebuah anak syarikat JCorp yang menerajui pasaran bisnes kesihatan pakar di Malaysia. KPJ mempunyai 25 buah hospital pakar di seluruh negara termasuklah 2 di Indonesia dan 1 di Bangladesh.

Semenjak dibuka kepada orang ramai sehingga Mei 2016 rangkaian Klinik Waqaf An-Nur di seluruh negara telah merawat lebih dari 1,317,371 pesakit dari semua lapisan masyarakat yang terdiri dari pelbagai bangsa dan agama. Di peringkat klinik pesakit hanya dikenakan bayaran minima sebanyak RM5.00 bagi setiap rawatan, termasuk ubatan.  Semua klinik-klinik Waqaf An-Nur dilengkapkan dengan Pusat Dialisis untuk memenuhi keperluan pesakit buah pinggang pada kadar bayaran RM90.00.

Fasa Ketiga – Pewakafan Saham

Fasa ketiga melibatkan pewakafan sebahagian kecil dari pegangan saham-saham syarikat milik JCorp.  Ianya merupakan suatu langkah besar berinovatif JCorp melalui konsep wakaf saham yang lebih mampan dan lestari.

Pada 11 Julai 2005, WANCorp sebagai Nazir Khas yang dilantik oleh MAIJ telah menerima sejumlah RM 250.27 juta nilai bersih aset saham yang telah diwakafkan oleh JCorp.  Ianya termasuklah saham-saham tersenarai seperti Kulim (Malaysia) Berhad (Kulim) dan KPJ Healthcare, Johor Land Berhad (JLand) serta saham-saham tidak tersenarai seperti Larkin Sentral Property Sdn Bhd (Larkin Sentral), Tiram Travel Sdn Bhd dan Capaian Aspirasi Sdn Bhd dengan nilai aset keseluruhannya sehingga 30 Jun 2015 adalah sebanyak RM 412.22 juta. Pada tahun 2009 saham JLand diistibdal kepada Al-Aqar REIT hasil dari penswastaan JLand.  Nilai pasaran syarikat-syarikat tersebut pada tarikh yang sama di dalam WANCorp adalah sebanyak RM 500.1 juta.  Prestasi cemerlang syarikat-syarikat tersebut secara berterusan telah dapat mempertingkatkan nilai aset bersihnya dan secara langsung memperkukuhkan prestasi harga-harga saham, khususnya Kulim dan KPJ Healthcare di Bursa Saham Malaysia (Bursa Malaysia).

Sejak tahun 2005 hingga tahun 2015, WANCorp telah menerima manfaat melalui pembayaran dividen bersih dari syarikat-syarikat tersebut sebanyak RM149.86 juta. Jumlah manfaat di tahun 2015 sahaja adalah sebanyak RM31.49 juta  seperti yang telah dipersetujui menerusi Hujjah Wakaf, 70% daripada manfaat tersebut diagihkan ke dalam dana khas terutamanya untuk pelaburan semula, 25% ke dalam dana kebajikan am dan 5% diagihkan ke MAIJ.

Antara sumbangan kebajikan am memberi peruntukan kepada program-program amal seperti membantu pesakit melalui Rangkaian Hospital dan Klinik Waqaf An-Nur, mengimarahkan masjid, menyumbang kepada persatuan kebajikan, anak-anak yatim, fakir miskin, ibu tunggal, bantuan kemanusiaan dan lain-lain program serta pelaksanaan program tanggungjawab  korporat.  Selain itu, sumbangan juga turut diberikan kepada Program Pendidikan dan Keusahawanan melalui  Program Bistari (Siswa untuk pelajar Universiti, Tunas untuk pelajar sekolah menengah dan Didik untuk pelajar sekolah rendah). Program Bistari merupakan program pembudayaan keusahawanan di kalangan pelajar di peringkat sekolah dan universiti. Projek khas pula ialah program usahawan meliputi projek membudayakan bisnes melalui pembangunan usahawan.

JCorp melalui WANCorp akan berusaha untuk meningkatkan lagi aset dan manfaat ke tahap yang lebih kukuh.  Sasaran peningkatan nilai dan manfaat sangat penting kerana ianya dapat menyumbang kepada peningkatan pengagihan manfaat serta sumbangan kepada MAIJ, pelaburan semula dan perkembangan aktiviti kebajikan WANCorp pada masa akan datang. Ini termasuklah tambahan kepada pembinaan dan penyelenggaraan rangkaian Masjid An-Nur, penyediaan perkhidmatan Klinik dan Hospital Waqaf An-Nur, pemberian dana niaga kepada usahawan kecil, pembiayaan program Bistari, pemberian tuisyen percuma kepada pelajar miskin dan sumbangan amal kebajikan bagi kepentingan Islam dan ummah keseluruhannya.

Untuk mencapai hasrat tersebut, pelbagai usaha sedang dan akan dilaksanakan oleh JCorp dan WANCorp.  Ini termasuklah usaha yang dijalankan oleh WANCorp dalam melabur di sektor yang menguntungkan seperti hartanah dan sebagainya.

Banyak cabaran-cabaran yang dijangka dihadapi khususnya dalam melestari dan memangkin pertumbuhan nilai saham-saham WANCorp. Ketidaktentuan ekonomi negara dan dunia sekarang ini boleh menjejaskan prestasi bisnes dan saham-saham Kulim, KPJ Healthcare dan Al-Aqar REIT yang telah  diwakafkan. Ianya sudah tentu akan mempengaruhi keupayaan syarikat-syarikat tersebut untuk membayar dividen sebagai manfaat kepada WANCorp.

Oleh itu adalah sangat penting untuk mencari formula baru bagi memperkukuh nilai saham serta manfaat secara berpanjangan agar matlamat WANCorp sebagai institusi wakaf saham dapat direalisasikan sepenuhnya.

Sila layari laman web WANCorp – www.wancorp.com.my

Fasa Keempat – Waqaf Saham Larkin Sentral

Dalam Fasa 1 sehinggalah Fasa 3, konsep wakaf yang diperkenal dan dilaksanakan oleh JCorp melalui WANCorp adalah bersifat esklusif dimana hanya JCorp yang mewakafkan saham-saham miliknya kepada WANCorp.

Cadangan melibatkan pihak institusi, syarikat dan orang awam  sebagai pewakaf merupakan salah satu cara inklusif bagi memperkukuh dan melestarikan WANCorp.  Di samping itu, ianya memberikan peluang kepada semua pihak untuk beramal dan menyumbang kepada pembangunan wakaf saham yang dipelopori oleh JCorp.

Sebagai perintis kepada konsep wakaf saham dan dalam usaha melestarikan sumber dan manfaat wakaf, kini JCorp bercadang untuk memberikan peluang kepada pihak institusi, syarikat dan orang awam untuk mewakafkan saham-saham syarikat di bawah WANCorp. Cadangannya adalah melalui penerbitan/ pewakafan saham baru Larkin Sentral bagi membiayai pembangunan naik taraf bangunan dan sistem Terminal pengangkutan basnya.

Cadangan JCorp dan WANCorp untuk melaksanakan wakaf saham melalui pewakafan saham-saham baru Larkin Sentral kepada pihak institusi, syarikat dan orang awam merupakan satu konsep berinovasi yang memperkukuhkan lagi institusi wakaf di negara ini.  Ianya juga secara langsung memberi peluang kepada pihak institusi, syarikat dan orang awam untuk turut serta menyumbang kepada pembangunan wakaf bagi kepentingan maslahat ummah secara keseluruhannya.

Semoga projek Waqaf Saham Larkin Sentral ini akan mendapat sokongan daripada pelbagai pihak seperti syarikat, institusi dan orang awam bagi kepentingan masyarakat setempat dan  ummah keseluruhannya.

Salah satu cara mewakaf saham Larkin Sentral adalah melalui pautan maybank2u

Kejayaan pelaksanaan cadangan wakaf saham ini juga akan merintis jalan kepada cadangan wakaf saham seterusnya di dalam syarikat dan entiti milik WANCorp. Ini termasuklah Waqaf Saham Larkin Sentral, Klinik Waqaf An-Nur, Dana Niaga, Bistari dan sebagainya yang kesemuanya memerlukan pembiayaan dalam menjalankan aktivitinya.


Hantu Jepun Dan Hantu Melayu

Selain Jepun, aku rasa bangsa yang paling “sophisticated” dari segi cerita-cerita hantu ialah bangsa Melayu.

Dalam budaya Jepun ada macam-macam cerita hantu atau cerita mistik (怪談, “kaidan”) tentang makhluk halus seperti “yokai”, “yurei” dan “kappa”. Macam-macam jenis hantu diorang ada, dan punyalah detail peranan setiap hantu ni.

Ada “tenjo-name” (hantu penjilat papan siling), “himamushi-nyudo” (hantu penjilat minyak yang curi minyak lampu waktu malam), “nurikabe” (hantu dinding yang menhalang jalan orang), “tōfu-kozō” (hantu berupa budak kecil yang jual tofu… what?). Then ada beberapa jenis hantu yang mirip dengan hantu Melayu seperti “nukekubi” (penanggal).

Dalam budaya Melayu pula, ada hantu air, hantu raya, hantu kopek, toyol, pontianak, langsuir, penanggal, pocong, polong, pelesit, jembalang, jerangkung, puaka. Macam-macam. Sila tambah kalau ada yang tertinggal.

Selain hantu ada penunggu, semangat, orang bunian dan jin. Apa bezanya? Hah, bacalah buku Naim Tamdjis ini untuk keterangan lanjut.

Orang biasa akan memandang benda-benda macam ini sekadar cerita karut. Tapi orang putih minat dengan benda-benda macam ini. Dekat universiti diorang siap ada jabatan yang kaji cerita-cerita mistik, atau mereka panggil sebagai “Folklore and Mythology”.

Apabila orang Eropah tiba di Nusantara, diorang bukan saja mengkaji bahasa, agama, adat, politik, ekonomi orang Melayu malah diorang kaji sekali mitologi orang Melayu. Antara pengkaji mitologi Melayu yang terkenal ialah R.O. Winstedt yang akan dikupas dalam buku ini.

Buku Mistik Alam Melayu ini diterbitkan untuk memberi pengantar kepada mitologi Melayu, dalam bentuk genre “ilmiah pop”. Selain hantu, buku ini juga akan cerita secara mendalam tentang mitos dan lagenda seperti badang, Puteri Gunung Ledang, Naga Tasik Cini dan juga mitos peribumi lain macam penghuni Gunung Kinabalu.

Jadi, semua benda boleh ada nilai ilmiahnya. Tak semestinya kena cerita benda top-top pembangunan negara politik ekonomi baru boleh ilmiah; kaji hantu pun boleh jadi ilmiah. Dan benda-benda ini ialah khazanah bangsa yang kita patut jaga dan pelihara. Bila orang kita sendiri tak minat nak kaji benda macam ni, orang luar yang akan menguasai ilmu ini.

Berminat nak dapatkan buku terbaru kami MISTIK ALAM MELAYU? Buat pembelian di pautan di bawah.

http://bit.ly/mistikalammelayu <- Klik untuk pembelianhttp://bit.ly/mistikalammelayu <- Klik untuk pembelianhttp://bit.ly/mistikalammelayu <– klik untuk pembelian.


Poligami Ikut Cara Rasulullah S.A.W

Allah berfirman di dalam Surah An-Nisa ayat 3:

“Dan jika kamu takut tidak berlaku adil terhadap perempuan-perempuan yatim (apabila kamu berkahwin dengan mereka), maka berkahwinlah dengan sesiapa yang kamu berkenan dari perempuan-perempuan (lain): dua, tiga atau empat. Kemudian jika kamu bimbang tidak akan berlaku adil (di antara isteri-isteri kamu) maka (berkahwinlah dengan) seorang sahaja, atau (pakailah) hamba-hamba perempuan yang kamu miliki. Yang demikian itu adalah lebih dekat (untuk mencegah) supaya kamu tidak melakukan kezaliman.”

Syed Qutb menjelaskan di dalam Tafsir Fi Zilalil Quran yang ayat ini bukan galakan untuk berpoligami, namun untuk membataskan bilangan poligami yang sudah dipraktikkan.

Selain itu juga, poligami bukanlah untuk melepaskan hawa nafsu semata-mata, namun untuk berlaku adil ataupun untuk memenuhi hak-hak yang kaum perempuan. Poligami adalah solusi realistik bagi masalah-masalah yang berkenaan dengan perkahwinan.

Contohnya, masalah bilangan perempuan yang lebih ramai berbanding lelaki. Maka, solusinya poligami. Jikalau tak mahu, tak ada masalah. Ia hanya solusi alternatif saja. Bukan wajib, bukan suruh.

Selain itu, masalah sosial. Perempuan itu janda anak ramai. Perempuan itu anak yatim. Perempuan itu sangat miskin. Maka, jika ada lelaki yang ingin membantu, poligami boleh jadi salah satu caranya juga.

Lihatlah poligami sudut pandangan yang tepat. Bukan untuk melampiaskan hawa nafsu seksual. Bukan untuk suka-suka. Tetapi, untuk bertanggungjawab.

Untuk meramaikan umat Nabi Muhammad. Untuk meluaskan dakwah. Bila dah ramai anak, bolehlah ajar mereka pengajian Islam untuk mereka mewarisinya pula kepada generasi selepas mereka.

Hari ini, suami gagal untuk mengikut sunnah Nabi. Gagal buat kali kedua pula pada mendidik isteri seperti isteri-isteri Nabi. Sebab itu perdebatan poligami ini tidak habis sampai kiamat.

Yang lelaki seboleh-boleh nak mempertahankan keharusannya. Yang perempuan pula seboleh-boleh nak mempertikaikan kemampuan lelaki dalam berpoligami. Semua nak menang.

Tapi tak semua nak belajar Sunnah yang sebenar daripada pensyariatan poligami itu sendiri. Iyalah, mengkritik main lepas cakap tanpa ikatan ilmu itu lebih seronok dan puas berbanding nak kena sandarkan kepada hadith dan lain-lain.

Apa yang akan jadi akhirnya? Poligami akan nampak buruk. Poligami akan nampak menzalimi. Poligami akan nampak macam tak relevan. Siapa yang salah? Kita yang salah.

Kita yang memburukkan dia dengan perangai kita. Dengan hawa nafsu kita dengan berkata-kata. Bukan nak melindungi syariat! Malahan guna akal yang Allah bagi untuk mempertikai saja? Bukan nak mengkaji! Nak mempersoal saja lebih!

Rasulullah berkahwin dengan Siti Khadijah selama 28 tahun. Bermakna, Rasulullah bermonogami (seorang isteri) selama 28 tahun. Selebihnya, hanya 8 tahun Rasulullah berpoligami.

Itu pun, selepas kematian Siti Khadijah, Rasulullah bukan tergesa-gesa nak kahwin lain. Selepas 2 tahun baru Rasulullah berkahwin lain. Bahkan, Rasulullah memuji Siti Khadijah sehingga ke akhir hayat Baginda. Baginda tak pernah menganiaya Siti Khadijah sepanjang perkahwinan mereka. Baginda sentiasa berlaku adil kepadanya.

Poligami Rasulullah dilakukan dengan cara yang terhormat. Tujuannya untuk melindungi dan mengangkat martabat seorang perempuan. Rasulullah juga berpoligami yang mana kesannya telah menarik suku yang bermusuh kepada keharmonian.

Contohnya, Rasulullah berkahwin dengan Juwairiyah Binti Al-Harith, puteri bangsawan Al-Harith Bin Dirar, pemimpin Bani Mustaliq. Apa kesannya? Ramai Bani Mustaliq memasuki Islam yang dulunya memusuhi Islam.

Poligami Rasulullah memudahkah dakwah yang mana semua isteri-isteri Rasulullah meriwayatkan sebilangan besar hadith. Aisyah dan Ummu Salamah banyak mengendalikan majlis ilmu.

Rasulullah bergaul dengan isteri-isteri Baginda dengan baik. Sepertimana firman Allah di dalam Surah An-Nisa ayat 19:

“Dan bergaullah kamu dengan mereka (isteri-isteri kamu itu) dengan cara yang baik.”

Al-Maraghi sebut yang wajib untuk bergaul dengan elok kepada mereka. Janganlah bakhil dalam hal-hal memberi nafkah. Janganlah juga menyakiti mereka dengan perkataan atau perbuatan hanya pun dengan menunjukkan wajah yang muram.

Jikalau nak berpoligami, pastikan yang kita benar-benar yakin boleh menjaga dan memenuhi segala haknya. Jangan dalam fasa keraguan pun masih nak berpoligami. Rasulullah bersabda di dalam hadith riwayat Tirmizi:

“Tinggalkanlah perkara yang meragukan kamu kepada yang tidak meragukan kamu.”

Mufassirun sebut yang keadilan itu wajib. Pastikan kita benar-benar yakin dan mampu untuk berlaku adil barulah berpoligami. Jika tidak, ia akan memudaratkan para isteri saja.

Isteri-isteri Nabi pula tidak memusuhi sesama mereka. Bahkan, ketika Aisyah dituduh berzina dengan Sofwan Bin Mua’athal oleh Abdullah Bin Ubay Bin Salul, madu-madunya memberi sokongan padu kepadanya.

Meskipun Zainah Bin Al-Jahsy yang mana Zainab merupakan saingan Aisyah. Bukanlah saingan permusuhan. Namun saingan untuk berkhidmat kepada Rasulullah. Saingan sihat.

Jikalau madu-madu pun bergaduh, itu bukan akhlak para isteri Rasulullah. Jika suami dah tahu yang isteri-isterinya akan jadi macam ini, suami perlu bijak. Pertimbangkan kembali, perlu poligami atau tidak.

Rasulullah pernah melarang Fatimah untuk dimadukan. Bukan sebab poligami itu tiba-tiba menjadi haram. Namun, Rasulullah tidak mahu Fatimah bersedih hati.

Lihat. Perempuan yang bersedih hati pun Rasulullah ambil kira dalam melaksanakan syariat poligami ini. Bukan seperti kita sekarang, asalkan aku dapat poligami, hati isteri langsung tidak dihiraukan. Nauzubillah.

Kesimpulannya, Rasulullah berpoligami atas dasar pertolongan. Jauh sekali untuk hawa nafsu. Poligami Rasulullah memberi impak kebaikan yang sangat besar pada gerakan Islam pada waktu itu. Rasulullah sangat adil dalam berpoligami.

Moga-moga kita mengubah perspektif ketika ingin membicarakan tentang syariat Tuhan yang ini.

RUJUKAN:

_____. (2019, Mac 25). AL-KAFI #1174: GILIRAN BERMALAM ANTARA ISTERI-ISTERI. Retrieved from Laman Web Rasmi Pejabat Mufti Wilayah Persekutuan : https://muftiwp.gov.my/ms/artikel/al-kafi-li-al-fatawi/3236-al-kafi-1174-giliran-bermalam-antara-isteri-isteri

Awaludin, S. (2018, Jun 7). Adil dalam berpoligami. Retrieved from My Metro : https://www.hmetro.com.my/addin/2018/06/347064/adil-dalam-berpoligami

Emran. (2013, Mei 14). Poligami cara Nabi salallahualaihiwassalam. Retrieved from Pandangan Seorang Ustaz: http://ustaz.blogspot.com/2013/05/poligami-cara-nabi-salallahualaihiwassa.html

Kaprawi, N. (2018, November 3). SUNNAH NABI : MONOGAMI 28 TAHUN DENGAN ISTERI PERTAMA DAN PERNAH LARANG POLIGAMI. Retrieved from yatikprawi.com : http://yatikaprawi.com/sunnah-nabi-s-a-w-telah-monogami-selama-28-tahun-dan-pernah-larang-poligami/

Nazilah, F. R. (2019, Julai 26). Lima Fakta Poligami Rasulullah SAW yang Perlu Kamu Ketahui. Retrieved from Islami.co: https://islami.co/lima-fakta-poligami-rasulullah-saw-yang-perlu-kamu-ketahui/

Noordin, F. S. (2019, Mei 4). Poligami dalam islam. Retrieved from My Metro : https://www.hmetro.com.my/addin/2019/05/451848/poligami-dalam-islam

Supi, S. S. (2003, Jun 5). Poligami Cara Rasulullah Lindungi Martabat Wanita. Retrieved from Institut Kefahaman Islam Malaysia : http://www.ikim.gov.my/new-wp/index.php/2003/06/05/poligami-cara-rasulullah-lindungi-martabat-wanita/

Artikel dikirimkan oleh Sadiq Salihoddin untuk The Patriots.